Rusia kemaskini senarai nama sekatan, bekas PM Britain disenarai hitam

Kementerian Luar Rusia mengemas kini senarai warga Britain yang disenarai hitam dengan David Cameron, Sir Keir Starmer dan penyampai berita BBC Huw Edwards antara yang terbaharu dilarang memasuki negara itu.

Moscow berkata langkah itu tindak balas terhadap sekatan yang dikeluarkan UK terhadap beberapa menteri, pegawai dan ahli keluarga berpengaruh yang dikaitkan dengan Kremlin berikutan pencerobohan Rusia ke atas Ukraine.

Mereka yang disekat berpunca daripada “langkah bermusuhan London yang bertujuan untuk memburukkan negara kita dan memisahkan kita daripada dunia antarabangsa”, kata kementerian itu.

Cameron, bekas Perdana Menteri Britain berada dalam senarai nama pertama, diikuti Lord Robertson, bekas setiausaha agung NATO, manakala pemimpin Buruh Sir Keir dan menteri kabinet bayangan Lisa Nandy, David Lammy dan Nick Thomas-Symonds juga disenarai hitam.

Pemimpin Westminster Parti Kebangsaan Scotland (SNP), Ian Blackford, Setiausaha Ekonomi Kerajaan Scotland Kate Forbes dan Wendy Morton, seorang menteri pengangkutan dan sebelum ini bertugas di Pejabat Luar, turut berada dalam senarai itu.

“SNP akan terus bangkit dan menentang tindakan haram Rusia di Ukraine dan kami mengalu-alukan sekatan dikenakan setakat ini,” kata Blackford.

Wartawan termasuk Edwards, Piers Morgan dari TalkTV, Robert Peston dari ITV dan ketua operasi, Sky News John Ryley disenaraikan bersama beberapa wartawan dari pelbagai agensi.

Morgan, menulis di Twitter, berkata: “Ia (Rusia) tidak ada dalam senarai tugasan percutian saya.”


Muhyiddin diserang semua sudut, bukti UMNO takut kepada bekas PM8

Tokoh besar UMNO seperti Najib, Zahid, bekas Menteri Besar (MB) Johor, Khaled Nordin dan budak suruhan panglima perangnya seperti Nur Jazlan, Puad Zarkashi menghentam Tan Sri Muhyiddin Yassin dan Bersatu tanpa henti sejak mereka membuat keputusan membubarkan Dewan Undangan Negeri (DUN) Johor bagi membuka jalan kepada pilihan raya yang tak diingini, pada kemuncak lonjakan kes Covid-19.

Mengapa mereka sangat mengambil berat terhadap Muhyiddin? Kenapa terlalu obses? Muhyiddin bukan lagi Perdana Menteri (PM), beliau baharu sembuh daripada Covid-19, malahan tidak bertanding dalam PRN ini!

Ya, Muhyiddin mengetuai parti dan gabungan politik yang meletakkan calon mereka untuk bertanding dalam pilihan raya…

Tetapi serangan bertubi-tubi, tuduhan dengan panggilan nama…

Ia membawa maksud satu perkara dan satu perkara sahaja…

UMNO takut dengan Muhyiddin. Mereka pasti takut dengan menganggap Muhyiddin masih lagi tokoh yang relevan dalam politik Malaysia…

Kenapa mereka sangat bimbang?

Beliau adalah nama besar, bekas MB dan menjadi satu-satunya warga Johor kedua yang menjadi Perdana Menteri Malaysia.

Lagipun, Muhyiddin Yassin adalah arkitek kejayaan Pakatan Harapan (PH) menawan negeri Johor dan mengusir UMNO dari negeri kelahirannya.

Ilusi keramat parti itu ditamatkan di halaman UMNO sendiri oleh seorang yang genius bernama Muhyiddin pada 2018, ia walaupun UMNO membelanjakan jutaan wang, kuasa dan mendapat sokongan elit Istana.

Kemudian budak, English College (EC) yang sombong bernama Khaled Nordin, yang ketika itu memegang jawatan MB Johor kalah teruk bertanding di kedua-dua kerusinya… Kerusi Parlimen dan DUN. Kekalahan itu satu penghinaan yang hebat di sebalik segala kehebatan yang ditunjukkan semasa Pilihan Raya Umum 2018 (PRU-14)..

Pasukan underdog berjaya mengetepikan pasukan pilihan. Ia bukan satu keputusan yang calang-calang.

UMNO kini mahu membalas dendam. Tebus maruah. Itulah sebabnya mereka sibuk bercakap mengenai perihal Muhyiddin.

Daripada melabelkan beliau sebagai pengkhianat sehinggalah dengan menggelarnya sebagai tidak cekap…

Tetapi, tetapi, tetapi…

Tanpa Muhyiddin, UMNO tidak akan kembali ke kemuncak kuasanya untuk membentuk kerajaan negeri pada 2020. Hasni yang pernah menjadi pak turut kepada Muhyiddin tidak akan menjadi MB…

Lebih banyak UMNO menghina Muhyiddin, lebih banyak sokongan Muhyiddin akan dapat. Pandangan orang luar dari Johor ini semuanya tidak penting… Bak kata anak muda Gen Z hari ini, STFU, pandangan anda tidak penting pun.

Muhyiddin, anak kelahiran Muar ini adalah anak sejati Johor. Jangan memandang rendah terhadap anak Johor, kelak ia memakan diri sendiri.

UMNO sudah bankrap idea sehingga mereka menjadikan satu pilihan raya ini sebagai satu referendum anti-Muhyiddin.

Sungguh menyedihkan.

Bukan UMNO sahaja rosak akhlaknya, mereka sudah hilang pedoman dan tiada nilai yang baik… mereka juga bisu dan pekak terhadap sentimen rakyat.

Jangan mudah menghina atau merendahkan orang kecil kerana ada waktunya ia akan melawan atau melebihi kita.

Kepada semua kawan-kawan, jiran-jiran, ahli keluarga, anak-anak dan cucu-cucu sekalian, ayuh kita beri pengajaran kepada UMNO yang sombong ini…

Cuma jangan undi UMNO. Duduk di luar walaupun terpaksa. Atau lebih baik undi sesiapa dan apa sahaja kecuali UMNO.

Saya suka Tan Sri Muhyiddin Yassin. Beliau menyelesaikan kerjanya, kurang bercakap dan lebih dengan tindakan. Vaksin cepat dilancarkan, bakul makanan, berbilion-bilion dalam BPN, berbilion-bilion subsidi gaji, moratorium pinjaman berbilion-bilion sepanjang era beliau menjadi PM…

Kerajaan yang sangat penyayang. Saya amat yakin, jika beliau menjadi PM, krisis bencana banjir yang dihadapi kerajaan tidak akan berlaku…

Muhyiddin seorang pemimpin berjiwa rakyat. Mudah, tidak perlu mencuri berbilion-bilion untuk dirinya sendiri…. Saya mungkin mengundi partinya atau calon yang sokongnya.

Anda boleh berkata apa sahaja anda suka, semoga hati nurani anda bersih apabila mengundi nanti!

Pengundi Johor
Taman Pelangi

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kes turun bawah paras 3,000 semalam, 6 kematian dilapor

Jangkitan harian Covid-19 di seluruh negara dalam tempoh 24 jam semalam (Sabtu, 20 Ogos 2022) turun di bawah paras 3,000, dengan enam kematian dilaporkan dan dua lagi kluster baharu direkodkan.

Kementerian Kesihatan (KKM) memaklumkan dalam tempoh itu sebanyak 2,798 jangkitan baharu dilaporkan, turun berbanding 3,490 kes yang dicatat pada Jumaat.

Jumlah kes baharu itu menjadikan kumulatif positif Covid-19 sejak Januari 2020 hingga semalam meningkat kepada 4,755,288 kes, dengan 4,678,262 pesakit telah pulih, termasuk 4,669 pesakit yang sembuh semalam.

Daripada jumlah jangkitan baharu itu, 1,894 kes Covid-19 melibatkan penerima vaksin dos penggalak; 592 kes (individu lengkap dua dos); 291 kes (individu tidak divaksinasi); dan 21 kes membabitkan individu yang menerima satu dos.

Sehingga semalam kes aktif turun semula kepada 40,890, berbanding 42,767 kes yang dicatat pada Jumaat, dengan seramai 39,417 pesakit masih menjalani kuarantin di rumah (41,212 pada Jumaat), dan 29 ditempatkan di Pusat Kuarantin dan Rawatan Covid-19 (26 pada Jumaat).

Sementara itu, jumlah pesakit yang dirawat di hospital turun lagi kepada 1,379 orang berbanding 1,454 pada Jumaat, manakala 65 pesakit dimasukkan ke unit rawatan rapi, turun berbanding 75 yang dicatat pada Jumaat, dengan39 daripadanya memerlukan alat bantuan pernafasan (45 pada Jumaat).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, kedua-dua kluster yang direkodkan semalam membabitkan negeri Selangor dengan jumlah kes sebanyak 25 pesakit.

Kluster berkenaan dilaporkan di Kuala Langat melibatkan tempat kerja iaitu Kluster Jalan Seri Cheeding seramai 11 pesakit dan Kluster Industri Persiaran Graphite (14 pesakit).

Pada masa sama, KKM juga memaklumkan seramai enam lagi pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau brought in death (BID).

Jumlah itu menjadikan kumulatif kematian akibat Covid-19 di negara ini sejak Mac 2020 hingga semalam meningkat kepada 36,136 kes, termasuk 7,678 kes brought in death (BID).

Enam kematian itu dilaporkan masing-masing dua kes di Johor dan Selangor, serta masing-masing satu kes di Kuala Lumpur serta Negeri Sembilan.


Sekarang pun sudah ada tempat yang banjir, kata MetMalaysia

Walaupun kebiasaannya bencana banjir berlaku semasa musim monsun timur laur sekitar November dan Disember tetapi sekarang ini pun sudah banyak tempat dilanda bencana banjir.

Timbalan Ketua Pengarah MetMalaysia Hisham Mohd Anip berkata mengambilkira faktor tersebut boleh dikatakan ia bukan waktu yang sesuai sekiranya pilihan raya umum ke-15 (PRU-15) mahu diadakan pada masa terdekat ini.

“Dalam tempoh peralihan pun banyak tempat sudah banjir. Ada (kejadian) banjir di Perak dan Johor.

“Jadi dari segi kesesuaian, ia tidak membantu untuk mengadakan pilihan raya,” katanya semasa menjawab pertanyaan media ketika Forum Iklim Kebangsaan hari ini.

Untuk rekod, monsun timur laut diramal melanda sekitar November tahun ini sehingga Mac tahun depan.

Ketika ini, negara berada dalam fasa peralihan monsun selepas mengalami monsun barat daya.

Katanya, negeri pantai barat juga semakin terkesan dengan kehadiran monsun timur laut berbanding tahun-tahun sebelum ini.

Bagaimanapun, katanya berdasarkan model cuaca sedia ada, monsun timur laut yang bakal melanda tidak akan membawa cuaca yang ekstrem dengan paras hujan normal atau kurang dari normal.

“Tidak ada satu model beri unjuran akan adanya jumlah hujan yang ekstrem dari segi kuantiti hujan bulanan.

“Kita tak menjangka fenomena La Nina yang sedang berlaku akan mengakibatkan kita menerima hujan yang lebih banyak,” tambahnya.

Menurut Hisham, MetMalaysia juga mengunjurkan kuantiti hujan yang melebihi kelaziman dijangka melanda utara dan timur Sabah pada Disember dan Januari.

Di Pantai Timur Semenanjung sering menjadi keutamaan usaha pengurusan bencana ketika musim monsun, katanya tiada perubahan jumlah hujan yang signifikan akan melanda.

Beberapa kawasan sudah mengalami banjir seperti di Pahang dan Johor membabitkan pemindahan ratusan mangsa ke pusat pemindahan sementara (PPS).

Spekulasi bertiup kencang Perdana Menteri Datuk Seri Ismail Sabri Yaakob akan menghadap Yang di-Pertuan Agong hari ini bagi memohon pembubaran Parlimen selepas mendapat mandat daripada UMNO untuk mempersembahkan cadangan PRU-15 diadakan segera.

UMNO juga dilihat membuat pelbagai persediaan sebagai isyarat PRU-15 akan diadakan pada masa terdekat.


Pita perekat dalam pesawat AirAsia bukan isu keselamatan

Syarikat penerbangan tambang murah AirAsia, semalam (Selasa, 21 Februrai 2023) memaklumkan bahawa gambar yang tersebar di media sosial menunjukkan perekat menutup tempat letak tangan penumpang adalah “pembaikan kosmetik” dan pita itu adalah “langkah sementara”.

Kenyataan syarikat penerbangan itu dibuat selepas pengguna Facebook Edward Yong berkongsi gambar pada Isnin, menunjukkan beberapa tempat duduk di dalam penerbangan AirAsia X miliknya yang dipasang pita kuning di atas tempat letak tangan penumpang.

“Saya berasa sangat (malu). Orang asing pasti berfikir mereka akan pergi ke sebuah negara yang sangat mundur,” tulis Yong.

Dalam satu gambar, pita itu boleh dilihat pada beberapa baris tempat duduk di dalam pesawat.

Penerbangan, D7379, dalam perjalanan dari Taipei ke Kuala Lumpur, menurut Yong.

“Hanya kelas perniagaan tidak terjejas,” ulasnya pada satu foto.

Menjawab pertanyaan agensi media CNA Singapura, ketua jurutera di AirAsia X berkata pita vinil kuning itu digunakan di tengah-tengah kekurangan alat ganti yang menjejaskan operasi syarikat penerbangan itu dan perkara itu “bukan isu keselamatan”.

“Pita vinil khusus, yang biasa digunakan untuk pembaikan kabin, digunakan sebagai langkah sementara untuk mengelakkan gangguan penerbangan, dan keutamaan membawa penumpang kami dengan selamat dan tepat pada masanya ke destinasi mereka,” kata Alvin Tan.

“Tempahan alat ganti yang dibuat pada Ogos 2022 telah tiba minggu lepas, dan kerja pembaikan sedang berjalan secara berperingkat untuk membaiki semua penutup tempat letak tangan.”


Ku Li gagal pengaruhi MP UMNO untuk jatuhkan kerajaan PN

Bekas Perdana Menteri, Tun Dr Mahathir Mohamad mendakwa veteran UMNO Tengku Razaleigh Hamzah gagal menarik sokongan ahli Parlimen UMNO untuk menjatuhkan kerajaan Perikatan Nasional (PN), sekaligus misi kerjasama mereka yang dijalin sejak Disember lalu dianggap sudah ‘terkubur’.

Jelas Mahathir, beliau ‘termakan’dengan janji ahli Parlimen Gua Musang yang mesra disapa Ku Li itu yang bersungguh-sungguh menyakinkannya, bahawa akan ada ahli Parlimen UMNO akan menyertai gerakan itu bagi memastikan kerajaan PN jatuh.

“Tengku Razaleigh ini ada pengaruh dalam UMNO, kalau dia boleh tarik dua tiga orang keluar (tidak menyokong kerajaan PN) seperti dia (maka) jatuh kerajaan, tetapi dia tidak berjaya tarik.

“Jadi saya bersama dengan dia (ketika itu) kerana dia kata boleh tarik sebahagian orang UMNO tetapi tiada orang UMNO nak keluar.

“Tiada siapa pun nak tinggal jawatan lumayan ini. Kawan dia atau orang yang dekat dengan dia tiada seorang pun, jadi dia tinggal seorang sahaja,” katanya dipetik portal MalaysiaPost.

Meskipun sering kali dilabel seteru, pada Disember tahun lalu kedua-dua tokoh politik veteran negara itu mengumumkan telah menjalinkan kerjasama politik.

Ku Li juga, secara terbuka telah menyatakan kepada Mahathir bahawa beliau telah hilang kepercayaan terhadap kepimpinan Perdana Menteri Tan Sri Muhyiddin Yassin.

Pada 23 November tahun lepas, Ku Li telah menulis sepucuk surat kepada Yang di-Pertua Dewan Rakyat, Datuk Azhar Azizan Harun untuk tidak akan menyertai perbahasan Belanjawan 2021 di Dewan Rakyat kerana keabsahan kerajaan tidak dapat ditentukan.

Ku Li menjelaskan, mengambil bahagian dalam perbahasan Belanjawan tanpa memastikan sama ada perdana menteri dan jemaah menteri sah atau tidak dalam jawatan, akan menjejaskan salah satu prinsip penting perlembagaan.

Ia dilihat sebagai usaha terakhir untuk menggagalkan Rang Undang-Undang (RUU) Perbekalan (Belanjawan) 2021 di Dewan Rakyat sekali gus membuktikan kerajaan PN tiada majoriti.

Usaha itu gagal apabila Belanjawan 2021 diluluskan menerusi undi belah bahagi dengan majoriti tiga undi.

Kira-kira sebulan kemudian, dua lagi ahli Parlimen UMNO, Ahmad Jazlan Yaakub dan Nazri Aziz menyusuli Ku Li dengan menarik balik sokongannya terhadap PN.

Untuk rekod, pada November tahun lalu, Ku Li juga pernah menghantar surat kepada semua ahli Parlimen agar menyokong usul undi tidak percaya dibuat terhadap Muhyiddin.


Hakim dalam kes solar Rosmah kekal, mahkamah tolak permohonan

Hakim Mahkamah Tinggi Mohamed Zaini Mazlan akan kekal mendengar kes pengubahan wang haram dan gagal mengisytiharkan pendapatan kepada Lembaga Hasil Dalam Negeri (LHDN) yang dihadapi isteri bekas Perdana Menteri, Datin Seri Rosmah Mansor.

Mahkamah membuat keputusan menolak permohonan isteri Datuk Seri Najib Razak tersebut supaya Mohamed Zaini menarik diri daripada pendengaran kesnya tersebut.

Untuk rekod, Mohamed Zaini juga Hakim perbicaraan bagi kes rasuahnya yang masih berjalan berhubung projek sistem tenaga solar di sekolah luar bandar di Sarawak berjumlah RM1.25 bilion.

Beliau berkata, seorang hakim dikehendaki mempertimbangkan keterangan terhadap tertuduh secara berasingan dan bebas.

“Sebarang dapatan yang saya buat dalam kes solar itu kekal,” katanya sambil menambah bahawa keputusan Mahkamah Persekutuan baru-baru ini memutuskan bahawa seorang hakim, tidak seperti juri, dilatih dalam undang-undang untuk tidak bersikap berat sebelah walaupun membaca fakta berkaitan kes.

Kes rasuah itu akan bersambung pada 23 Dis manakala perbicaraan kes Pengubahan Wang Haram (AMLA) dan gagal mengisytiharkan pendapatan kepada LHDN akan bermula 12 Jan.

Rosmah yang memfailkan permohonan pada 2 Nov lalu turut memohon perintah supaya kes pengubahan wang haram didengar di hadapan hakim Mahkamah Tinggi yang lain.

Pada 18 Feb, Zaini telah memutuskan bahawa pihak pendakwaan berjaya membuktikan kes prima facie terhadap Rosmah dan memerintahkan beliau untuk membela diri atas tuduhan rasuah.

Rosmah mendakwa keterangan dan bahan bukti yang dikemukan di mahkamah dalam kes rasuah itu boleh mempengaruhi Zaini sama ada secara langsung atau tidak langsung sekiranya beliau turut mendengar kes pengubahan wang haram terbabit.

Rosmah berdepan 12 tuduhan pengubahan wang haram berjumlah RM7,097,750 dan lima tuduhan gagal mengisytiharkan pendapatan kepada LHDN.

Peguam yang mewakili Rosmah, Geethan Ram Vincent, berkata beliau akan mendapatkan arahan selanjutnya sama ada untuk memfailkan rayuan berhubung keputusan mahkamah hari ini.


Ismail Sabri ingatkan UMNO kerajaan sekarang dibentuk dengan sokongan parti lain

Naib Presiden UMNO Datuk Seri Ismail Sabri Yaakob mengingatkan ahli parti itu bahawa kerajaan yang memerintah Malaysia sekarang ini bukan disebabkan UMNO menang Pilihan Raya Umum (PRU).

Sebaliknya kata beliau, kerajaan sekarang ini dibentuk dengan kerjasama parti lain, tetapi ramai yang terlupa mengenai perkara itu.

“Kita bentuk kerajaan hari ini bukan kerana kita menang PRU tetapi kerana kita bekerjasama dengan parti lain. Kita seolah-olah lupa perkara itu.

“Tujuan asal penubuhan UMNO adalah untuk menyatupadukan umat Islam dan Melayu, namun sebaliknya yang terjadi sekarang apabila wujud beberapa kem dan pergeseran dalam parti,” katanya.

Kenyataan beliau ketika merasmikan Mesyuarat Perwakilan Wanita, Pergerakan Pemuda dan Puteri UMNO Bahagian Bera, bertepatan dengan sokongan beliau terhadap Perikatan Nasional (PN) yang dianggotai Bersatu, PAS, STAR, SAPP dan Gerakan.

Kerajaan yang diterajui beliau sebagai Perdana Menteri sekarang mendapat sokongan daripada lebih 50 Ahli Parlimen (MP) PN dan Bebas. Ketika PN memerintah negara sejak Mac tahun lalu dibawah pimpinan Tan Sri Muhyiddin Yassin, Ismail Sabri dilantik sebagai menteri kanan dan kemudian Timbalan Perdana Menteri.

Ketika kerajaan PN berdepan krisis sokongan selepas menerima tekanan daripada kumpulan diketuai Presiden UMNO Datuk Seri Ahmad Zahid Hamidi, Ismail Sabri serta beberapa MP UMNO dilihat memihak kepada Muhyiddin dan PN.

Bagaimanapun, Muhyiddin terpaksa melepaskan jawatan setelah Zahid membawa 14 MP UMNO mengkhianati sokongan kepada PN. Muhyiddin dan PN kemudian memberi sokongan kepada Ismail Sabri untuk menjadi Perdana Menteri.

Ismail Sabri juga diberi peranan khas oleh Majlis Tertinggi (MT) UMNO untuk berbincang dengan Bersatu, khususnya ketika Pilihan Raya Negeri (PRN) Melaka 20 November lalu.

Mengulas lanjut, Ismail Sabri menggesa UMNO kembali kepada asas perjuangan parti dalam membawa kesepaduan dalam kalangan masyarakat Melayu dan Islam, bagi memastikan kemenangan parti itu pada PRU akan datang.

Beliau juga mengingatkan ahli parti untuk menjadikan kekalahan pada PRU14 yang lalu sebagai peringatan, mengenai kepentingan kesepaduan dalam parti.

Naib Presiden UMNO itu juga mengingatkan ahli parti supaya tidak terlalu mendabik dada dengan kemenangan besar parti itu pada PRN Melaka baru-baru ini dengan menggesa PRU diadakan secepat mungkin.


Permohonan rayuan peguam Najib gantung saman LHDN RM9.41 juta pada 16 Jun

Permohonan peguam Datuk Seri Najib Razak untuk menggantung prosiding kes saman terhadapnya oleh Lembaga Hasil Dalam Negeri (LHDN) berhubung tunggakan cukai akan didengar Mahkamah Tinggi pada 16 Jun nanti.

Tan Sri Muhammad Shafee Abdullah sebelum ini membuat permohonan untuk menggantung prosiding saman itu sehingga rayuannya diputuskan Pesuruhjaya Khas Cukai Pendapatan Malaysia.

Shafee disaman LHDN yang menuntutnya membayar tunggakan cukai pendapatan berjumlah RM9.41 juta.

Peguam Shafee, Wee Yeong Kang dipetik laporan BH memberitahu keputusan itu selepas pengurusan kes saman secara dalam talian hari ini, berkata permohonan itu akan didengar di hadapan Pesuruhjaya Kehakiman Datuk Mohd Arief Emran Ariffin.

Shafee turut memohon perintah supaya prosiding itu digantung sementara menunggu Mahkamah Persekutuan memutuskan permohonan Datuk Seri Najib Razak dan anaknya, Datuk Mohd Nazifuddin untuk mendapatkan kebenaran merayu keputusan Mahkamah Rayuan yang mengekalkan keputusan Mahkamah Tinggi memerintahkan mereka membayar cukai pendapatan masing-masing berjumlah RM1.69 bilion dan RM37.6 juta kepada LHDN.

Shafee menyatakan alasan bahawa keputusan rayuan Najib dan anaknya boleh memberi kesan kepada saman terhadapnya.

Selain itu, Shafee berkata, beliau sudah memfailkan notis rayuan iaitu Borang Q terhadap notis taksiran tambahan bagi tahun 2011, 2012, 2013, 2014 dan 2016 kepada LHDN pada 27 Jun 2019 dan terdapat keadaan istimewa yang mewajarkan prosiding saman LHDN terhadapnya digantung.

Pada 27 September tahun lalu, LHDN memohon kes itu diputuskan melalui penghakiman terus (diputuskan tanpa mendengar perbicaraan) kerana Shafee gagal membayar keseluruhan tunggakan cukai pendapatan dan kenaikan cukai dikenakan ke atasnya berjumlah RM9,414,708.32 dalam tempoh ditetapkan.

Melalui saman difailkan pada 6 Mei tahun lalu, LHDN mendakwa sehingga kini, peguam itu masih gagal membayar amaun cukai pendapatan yang masih terhutang bagi Tahun Taksiran 2011, 2012, 2013, 2014 dan 2016 termasuk kenaikan yang dikenakan.


Kes turun semula, tujuh kematian

Jangkitan Covid-19 di seluruh negara dalam tempoh 24 jam semalam (Ahad, 17 Julai 2022) turun di bawah 4,000 kes, berbanding lebih 5,000 yang direkodkan pada Sabtu.

Data laman sesawang CovidNOW Kementerian Kesihatan (KKM) yang dikemas kini tengah malam tadi menunjukkan sebanyak 3,936 jangkitan baharu dilaporkan, berbanding 5,047 pada Sabtu.

Jumlah itu menjadikan kumulatif positif Covid-19 sejak wabak itu mula melanda Malaysia pada Januari 2020 meningkat kepada 4,622,981 kes, dengan 4,544,615 pesakit telah sembuh, termasuk 3,899 yang pulih semalam.

Daripada jumlah jangkitan harian semalam, 2,901 kes melibatkan individu yang telah menerima suntikan dos penggalak vaksin Covid-19, diikuti 692 kes (penerima dua dos); 326 kes (individu tidak divaksinasi); dan 17 kes (individu belum lengkap vaksinasi).

Berdasarkan rekod CovidNOW, kes aktif kini meningkat kepada 42,511 berbanding 42,481 yang dicatat pada Sabtu, dengan 40,933 pesakit masih menjalani kuarantin di rumah (40,923 pada Sabtu).

Seramai 33 pesakit ditempatkan di PKRC (39 pada Sabtu), manakala 1,484 pesakit dirawat di hospital (1,459 pada Sabtu); dan 61 pesakit dimasukkan ke unit rawatan rapi (60 pada Sabtu), termasuk 38 yang memerlukan alat bantuan pernafasan (34 pada Sabtu).

Berikut adalah pecahan kes harian mengikut negeri dan kumulatif positif sejak Januari 2020:

Selangor – 1,491 (1,409,140);
Johor – 86 (387,298);
Kuala Lumpur – 1,055 (388,120);
Sabah – 231 (378,137);
Sarawak – 38 (308,737);
Kedah – 80 (302,732);
Pulau Pinang – 232 (287,817);
Kelantan – 32 (248,822);
Perak – 268 (211,059);
Negeri Sembilan – 187 (210,701);
Pahang – 70 (173,292);
Melaka – 108 (127,605);
Terengganu – 31 (126,968);
Putrajaya – 12 (23,168);
Labuan – 7 (21,645); dan
Perlis – 8 (17,740).

Sementara itu, KKM juga memaklumkan tujuh pesakit meninggal dunia akibat komplikasi Covid-19 semalam, termasuk tiga kes kematian di luar fasiliti kesihatan atau kes ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,855 kes, termasuk 7,605 kes BID.

Kes kematian itu melibatkan tiga di Johor; Kedah (dua) dan masing-masing satu di Melaka dan Pahang.


Melayu Semenanjung tak puas hati dengan kerajaan, Menteri DAP terbaik: Kajian

Satu tinjauan mendapati sebanyak 71 peratus responden orang Melayu di Semenanjung tidak berpuas hati dengan kerajaan campuran dalam menunaikan janji manifesto Pilihan Raya Umum Ke-15 (PRU-15) lalu.

Secara keseluruhan, 51 peratus responden dalam tinjauan dibuat O2 Malaysia itu berpuas hati dengan kerajaan, berbanding hanya 15 peratus orang Melayu di Semenanjung Malaysia berkata mereka berasa begitu.

Selain itu, sokongan responden etnik Cina sebanyak 38 peratus berpuas hati dengan kerajaan dalam menunaikan janji manifestonya, bersama dengan 48 peratus etnik India, 42 peratus Bumiputera di Sabah, 37 peratus Bumiputera di Sarawak, dan 33 peratus yang lain. .

Untuk rekod, kerajaan campuran yang dibentuk tidak mempunyai manifesto yang sama.

Kerajaan selepas PRU-15 dibentuk hasil kerjasama antara parti Pakatan Harapan, Barisan Nasional, Gabungan Parti Sarawak and Gabungan Rakyat Sarawak.

Tinjauan itu juga mengatakan sebanyak 45 peratus responden merasakan negara sedang bergerak ke arah yang betul.

Tinjauan yang sama juga mengenal pasti 10 menteri paling cemerlang dengan Menteri Pengangkutan Anthony Loke mendahului senarai, memperoleh 49 peratus undi.

Perdana Menteri Datuk Seri Anwar Ibrahim, yang juga menteri kewangan, menduduki tempat kedua (40 peratus) diikuti Menteri Belia dan Sukan Hannah Yeoh (39 peratus).

Mengikuti di belakang Yeoh ialah Menteri Pembangunan Kerajaan Tempatan Nga Kor Ming (34 peratus) dan Menteri di Jabatan Perdana Menteri (Undang-undang dan Pembaharuan Institusi) Datuk Seri Azalina Othman (33 peratus).

Tinjauan itu diadakan sempena 100 hari kerajaan Anwar.

Ia melibatkan 35,077 responden melalui lima saluran media: Sinar Harian, Awani, The Star, Sin Chew, dan Malaysia Nanban.

Tinjauan itu juga menunjukkan bahawa 76 peratus kaum Cina dan India merasakan negara sedang menuju ke arah yang betul, bersama-sama dengan 59 peratus Bumiputera di Sabah, 60 peratus Bumiputera di Sarawak dan 58 peratus kaum lain.

Sebaliknya, 60 peratus orang Melayu di semenanjung Malaysia dilaporkan merasakan keadaan negara sekarang lemah.

Sebagai perbandingan, 41 peratus responden Cina dilaporkan merasakan bahawa keadaan semasa negara adalah kukuh, bersama-sama dengan 49 peratus kaum India, 43 peratus Bumiputera di Sabah, 45 peratus Bumiputera di Sarawak, dan 39 peratus daripada etnik lain.

Tinjauan itu berkata matlamatnya adalah untuk mengkaji sentimen rakyat Malaysia berhubung prestasi dan populariti kerajaan campuran selepas PRU-15.


Usaha dapatkan semula aset, wang 1MDB masih diteruskan: Azam

Suruhanjaya Pencegahan Rasuah (SPRM) terus berusaha untuk mendapatkan semula aset 1Malaysia Development Berhad (1MDB), termasuk di Amerika Syarikat (AS), Emiriah Arab Bersatu (UAE), Taiwan dan Singapura.

Menyifatkan tanggungjawab itu masih belum selesai, Ketua Pesuruhjaya SPRM Tan Sri Azam Baki berkata sepanjang tahun lalu agensi itu memperoleh sebanyak RM5.11 bilion.

Jumlah itu tidak termasuk RM14 bilion yang diperoleh pada 2020 daripada pelbagai pihak melalui kompaun dan penyelesaian termasuk penghantaran pulang hasil jenayah.

“Kerja ini belum selesai. Rakyat Malaysia mesti menuntut kerana terdapat akauntabiliti dalam setiap sen wang yang dilaburkan dalam 1MDB.

“Diharapkan orang ramai yang berada di dalam bilik ini turut menyertai seruan untuk menuntut pelaku jenayah ini perlu membayar atas segala tindakan jahat mereka,” katanya pada ucaptama Forum Anti Rasuah Malaysia kali ketiga di Putrajaya, hari ini.

Azam berkata sejak 2018, kerajaan mempergiat pelbagai usaha untuk memperoleh semula aset 1MDB termasuk melakukan pendakwaan terhadap beberapa individu.

Katanya, SPRM bekerjasama dengan beberapa badan antarabangsa dan agensi penguatkuasaan asing bagi mendapatkan semua dana yang diseleweng.

Beliau berkata, dalam banyak forum antarabangsa yang dihadiri, pengalaman Malaysia mengendalikan dan memulihkan sejumlah besar aset 1MDB secara berterusan mendapat pujian daripada pelbagai pihak.

“Ramai pegawai kami berkongsi pengalaman yang tidak ternilai ini di pelbagai peringkat antarabangsa,” katanya memetik laporan HM.

Pada November lalu, SPRM dalam kenyataannya memaklumkan, kerjasamanya dengan agensi penguat kuasa antarabangsa sudah mengembalikan lebih RM20.53 bilion aset 1MDB kepada kerajaan Malaysia.

Pada 12 Mei 2021, Kementerian Kewangan memaklumkan, kira-kira RM1.9 bilion (AS$452.36 juta) sudah didepositkan ke dalam Akaun Amanah Mendapatkan Kembali Aset oleh Jabatan Keadilan Amerika Syarikat dan wang berkenaan adalah sebahagian daripada dana 1MDB yang disita.

Sehingga kini, Akaun Amanah tersebut yang berada di bawah seliaan Jabatan Akauntan Negara menerima RM16.05 bilion dana berkaitan 1MDB yang disita serta dipulangkan.


UMNO kini penuh kebatilan, ketua Pemuda, 50 akar umbi sertai PAS

Berasa ditipu hidup-hidup menyebabkan Ketua Pemuda UMNO Bahagian Seremban Zool Amali Hussin meninggalkan parti itu dan menyertai PAS bersama 50 ahli jawatankuasanya serta akar umbi kawasan Lenggeng.

Melihat UMNO kini sudah lari daripada perjuangan sebenar beliau mengumumkan akan berjuang bersama PAS sambil menjangkakan lebih ramai ahli parti itu yang akan mengikut jejak langkah beliau selepas ini.

Menurut Zool Amali, 40, bukan mudah untuknya membuat keputusan itu tetapi beliau perlu berhijrah selain sudah hilang kepercayaan kepada Presiden UMNO, Datuk Seri Ahmad Zahid Hamidi.

“Sebenarnya orang UMNO telah ditipu. Sampai bila kita nak diperkudakan oleh kepimpinan di atas semata-mata untuk kepentingan sendiri.

“Bagi saya dah tak berguna lagi kerana telah bersuara di peringkat cawangan dan telah dibawa ke bahagian sebelum diangkat dalam PAU tetapi akhirnya yang membuat keputusan adalah Majlis Kerja Tertinggi (MKT).

“Jadi di mana suara akar umbi ini? Cukuplah kita ditipu hidup-hidup,” katanya selepas majlis penyerahan borang keahlian kepada Pesuruhjaya PAS Negeri Sembilan, Rafiei Mustapha di Kampung Rawa, Lenggeng, semalam (17 Disember 2022).

Beliau turut menyerahkan 50 borang kemasukan ahli UMNO dari kawasan Lenggeng ke dalam PAS.

Katanya UMNO secara dasarnya telah mencabuli hak ahli-ahlinya dan ramai sedih serta kecewa dengan keputusan pemimpinnya membawa parti itu menyertai Pakatan Harapan (PH) tanpa menghormati keputusan yang dibuat dalam Perhimpunan Agung UMNO (PAU).

Biarpun ada yang memintanya menunggu sehingga PAU 2022 tahun hadapan untuk bersuara menyatakan kekecewaan kepada parti, beliau bagaimanapun enggan menunggu lebih lama untuk meninggalkan UMNO.

Turut menyertai PAS termasuk penyanyi terkenal era 80-an, Tengku Intan Tengku Abdul Hamid atau lebih dikenali sebagai Dayangku Intan.

Zool Amali, berkata keputusannya menyertai parti itu sudah dibincangkan dalam kalangan ahli jawatankuasa Pemuda UMNO bahagian serta ahli di peringkat cawangan.

“Saya rasa sudah tidak sesuai lagi untuk berada dalam parti yang penuh dengan kebatilan ini, lari daripada prinsip asas perjuangan parti dan tindakan pemimpin UMNO yang cuba mempermainkan suara ahli akar umbi.

“Kami hilang kepercayaan terhadap Presiden UMNO kerana segala tindakan yang beliau buat lari daripada keputusan yang dibuat dalam PAU.

“Ahli akar umbi rasa sedih dan kecewa dengan tindakan dilakukan kepemimpinan tertinggi parti. Jadi sampai bila ahli bawah ini hendak diperkudakan sedemikian rupa,” katanya.

Zool Amali yang sinomin dengan panggilan Jebat berkata, tindakannya menyertai PAS bukan hendak mengejar apa-apa jawatan, sebaliknya dibuat dengan ikhlas kerana berasakan UMNO sudah jauh daripada perjuangan asal.

“Tiada mana-mana pihak yang memaksa saya masuk PAS tetapi dengan kerelaan sendiri. Saya tak kisah hilang jawatan kerana berasakan UMNO tidak lagi sesuai,” katanya.

Sementara itu, Dayangku Intan yang keluar PKR pada 2020 berkata, beliau mahu meneruskan perjuangan dalam PAS kerana berpendapat parti itu lebih memperjuangkan hak dan kepentingan rakyat.

Dalam pada itu, Rafiei berpandangan, kehadiran Zool Amali akan dapat menguatkan lagi PAS di negeri ini khususnya di kawasan Seremban terutama bagi menghadapi Pilihan Raya Negeri (PRN) akan datang.

“Apabila ada kemasukan Zool Amali dan rakan-rakan lain untuk bersama dengan PAS, pastinya akan memberi kekuatan kepada parti dalam usaha untuk memenangkan PAS pada PRN nanti, katanya.


UMNO jangan kemaruk desak pilihan raya lagi selepas ini

Jangan lagi timbul desakan supaya pilihan raya disegerakan selepas ini jika mahu negara keluar daripada krisis penularan Covid-19 yang semakin membimbangkan ketika ini.

Realitinya, negara masih belum lagi bebas daripada serangan virus membunuh tersebut dan tindakan UMNO bersama blok pembangkang yang tidak putus-putus memberi tekanan terhadap kerajaan Perikatan Nasional (PN) supaya mengadakan pilihan raya merencatkan usaha dan fokus untuk menghapuskan wabak tersebut daripada bumi Malaysia.

Ketika kerajaan hampir berjaya dalam menurunkan jumlah kes jangkitan, pemimpin UMNO pula tidak habis-habis berpolitik, bermula daripada surat sokongan Presidennya, Datuk Seri Ahmad Zahid Hamidi dan bekas Perdana Menteri, Datuk Seri Najib Razak sehingga lah ke episod kecaman tidak sudah semasa Perhimpunan Agung UMNO 2020 (PAU) pada Mac lalu.

Klip audio perbualan Zahid dengan Presiden PKR, Datuk Seri Anwar Ibrahim sudah cukup membuktikan pemimpin atasan UMNO terutamanya kumpulan yang dilabel Kluster Mahkamah sibuk mencatur strategi politik untuk menumbangkan kerajaan pimpinan Tan Sri Muhyiddin Yassin.

Di mata Zahid, Najib dan Anwar, ada sahaja perkara tidak kena dengan keputusan dan langkah yang diambil kerajaan ke arah untuk memulihkan ekonomi negara dan rakyat jelata yang semakin tersempit ketika ini.

Malah, didesak pula agar perisytiharan darurat ditamatkan supaya sidang Parlimen dibuka, sudah pastinya Zahid dan Anwar merancang sesuatu memandangkan sudah terbongkar pakatan sulit kedua-dua pemimpin parti itu.

Zahid selaku anak murid setia kepada Anwar hanya tunduk dan patuh kepada mentornya sejak zaman menjadi Ketua Pemuda UMNO, segala bentuk serangan dan kecaman terhadap kerajaan PN dikhuatiri juga adalah atas nasihat ketua pembangkang tersebut.

Entah apa yang diracun Anwar kepada Zahid supaya mengikut telunjuknya, namun sumber UMNO tidak menolak Zahid kini terdesak dengan kes mahkamah yang sedang dihadapinya, selepas Najib sudah dijatuhi hukuman dalam pertuduhan kes SRC International.

Mahkamah Tinggi Kuala Lumpur pada 28 Julai tahun lalu menjatuhkan hukuman penjara 12 tahun dan denda RM210 juta terhadap Najib setelah mendapati beliau bersalah atas tujuh tuduhan pecah amanah, pengubahan wang haram dan penyalahgunaan kedudukan, melibatkan RM42 juta dana SRC International.

Zahid pula menghadapi 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi.

Mahkamah Tinggi Kuala Lumpur menetapkan 28 hingga 30 Jun serta 1 dan 2 Julai untuk pihak pendakwaan dan pembelaan berhujah secara lisan sebelum mahkamah memutuskan sama ada membebaskan Ahmad Zahid daripada 47 pertuduhan itu atau memerintahnya membela diri.

Ketua Penerangan Bersatu, Datuk Wan Saiful Wan Jan menyifatkan pemimpin UMNO terlalu sibuk berpolitik khususnya kumpulan Kluster Mahkamah yang tidak berhenti mendesak kerajaan supaya mengadakan pilihan raya atas alasan supaya dapat membentuk sebuah kerajaan yang stabil walhal mereka adalah punca huru-hara politik yang sedang dihadapi ketika ini.

“Saya lihat ini contoh seorang pemimpin UMNO yang tak habis-habis dengan berpolitik. Walaupun rakyat sedang susah, dia asyik nak berpilihan raya. Seolah-olah tak nampak masalah Covid dan masalah ekonomi yang melanda negara.

“Yang jelas ialah dia terlalu ‘detached’ dari denyut nadi rakyat. Rakyat minta lain, dia dan kawan-kawan ‘kluster merungut’ ini tak habis lagi merungut mengenai pilihan raya,” katanya kepada Agenda Daily.

Wan Saiful juga membidas kenyataan pusingan-U yang dibuat oleh Pengarah Pilihan Raya UMNO, Datuk Seri Tajuddin Abdul Rahman yang mengatakan mereka menimbang untuk kekal menyokong kerajaan PN kerana kes Covid-19 yang semakin meningkat.

“Jangan nak rumitkan keadaan, ini adalah darurat kesihatan, tak ada kena mengenai dengan politik. Kita tak faham apa UMNO nak sebenarnya. Dia (Tajuddin) tahu bila Covid pulih semuanya?

“Kalau sebelum Ogos Covid-19 menurun, adakah UMNO akan buat kenyataan untuk tiba-tiba tarik sokongan kepada PN pula?

“Mana Tajuddin tahu Covid ni nak habis bila?” katanya lagi.

Perhimpunan Agung UMNO sebelum ini memutuskan untuk menamatkan kerjasama dengan Bersatu dalam gabungan PN sehingga Ogos ini sahaja.

Ia keputusan terbesar yang dibuat UMNO dengan mengambil kira pandangan daripada setiap perwakilan yang hadir pada perhimpunan tersebut.

Perdana Menteri, Muhyiddin pada Isnin mengumumkan Malaysia sekali lagi melaksanakan perintah kawalan pergerakan (PKP) 3.0 di seluruh negara bermula Rabu hingga 7 Jun, sebagai usaha untuk membendung penularan wabak Covid-19 yang semakin meningkat.


Tak lulus RUU Anti Lompat Parti, PH beri amaran batalkan MoU dengan kerajaan

Jika Rang Undang-Undang (RUU) Anti Lompat Parti tidak diluluskan pada sesi parlimen Mac depan, Pakatan Harapan (PH) mahu menarik sokongan terhadap memorandum persefahaman (MoU) Persefahaman Transformasi dan Kestabilan Politik dengan kerajaan.

Amaran itu diberikan Ketua Pembangkang Datuk Seri Anwar Ibrahim yang mahu RUU Anti Lompat Parti itu diluluskan dan dipersetujui dan hanya sedia meneruskan sokongan jika syarat tersebut dipatuhi.

“Untuk waktu ini, kita tidak boleh harapkan apa- apa selebihnya daripada kerajaan Persekutuan. Benar ada MoU, yang menetapkan beberapa peruntukan tambahan RM45 bilion untuk selesaikan masalah Covid-19, RM10 bilion masalah kemiskinan dan Undi18 yang ditetapkan.

“RUU Anti Lompat Parti mesti diluluskan sebelum akhir sesi Parlimen pada Mac, sekiranya tidak, maka MoU itu kita tolak.

Kalau setuju, rundingan boleh diteruskan, kalau tidak, terbatal secara sendirinya MoU itu,” katanya.

Anwar terdahulu melancarkan Jentera PH dan Ikatan Demokratik Malaysia (MUDA) bagi Pilihan Raya Negeri (PRN) Johor, di Johor Bahru hari ini.

Turut menghadiri majlis itu, Presiden Parti Amanah, Mohamad Sabu; Setiausaha Agung DAP, Lim Guan Eng dan Presiden MUDA, Syed Saddiq Syed Abd Rahman.

MoU Persefahaman Transformasi dan Kestabilan Politik ditandatangani kerajaan dan PH pada 13 September 2021, antara lain bersetuju melakukan transformasi melibatkan pelan pemulihan COVID-19, pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan penubuhan Jawatankuasa Pemandu.

Sementara itu, Naib Presiden Majlis Presiden PH, Datuk Seri Salahuddin Ayub, berkata sokongan kepada Datuk Seri Ismail Sabri Yaakob sebagai Perdana Menteri akan ditarik jika RUU Anti Lompat Parti tidak dibawa dan diluluskan pada sesi parlimen pada Mac depan.

“Saya anggota Jawatankuasa Penyelaras MoU PH dan kerajaan.

“Memang itu ada perkara asas yang juga aspek terbesar dalam MoU dan sekiranya pada sesi Parlimen Mac ini, ia tidak dibawa dan diluluskan, PH akan tarik sokongan kepada Perdana Menteri,” katanya.

Mengenai kemungkinan kerajaan Persekutuan tumbang disebabkan PH menarik sokongan terhadap MoU itu, beliau yang juga Timbalan Presiden Amanah dan Ahli Parlimen Pulai, membayangkan kemungkinan itu akan berlaku jika kerajaan tidak membawa RUU Anti Lompat Parti pada sesi Parlimen bulan depan.


Kami berniat ke Parlimen, kata PH selepas dikecam berhimpun di Dataran Merdeka

Blok pembangkang mempertahankan tindakan berhimpun secara beramai-ramai tanpa menghiraukan ancaman Covid-19 dengan memberi alasan berniat untuk pergi ke Parlimen.

Dalam satu kenyataan, Pakatan Harapan (PH) berkata mahu ke Parlimen bagi membahas dan memutuskan pembatalan Ordinan-Ordinan Darurat dalam Dewan Rakyat, ia walaupun sidang ditangguhkan ekoran ancaman penularan Covid-19 melibatkan orang ramai dalam bangunan tersebut.

“Niat kami untuk hadir ke Parlimen semalam hanyalah untuk menjunjung titah KDYMM Seri Paduka Baginda Yang di-Pertuan Agong bahawa, berasaskan Perkara 150(3) Perlembagaan Persekutuan, Parlimen perlu membahas dan memutuskan pembatalan Ordinan-Ordinan Darurat,” kata kenyataan itu.

Kenyataan tersebut dikeluarkan bersama Presiden PKR Datuk Seri Anwar Ibrahim, Setiausaha Agung DAP Lim Guan Eng dan Presiden Amanah Mohamad Sabu.

PH mendakwa kerajaan Perikatan Nasional (PN) tidak mengendahkan titah Yang di-Pertuan Agong kerana tidak membenarkan perbahasan berhubung isu Ordinan Darurat walhal sudah dijelaskan terdapat ancaman Covid-19 di Parlimen.

“Namun sekali lagi Kerajaan Perikatan Nasional telah menunjukkan inilah Kerajaan yang telah mengingkari titah perintah Seri Paduka Baginda, tidak mengendahkan Parlimen, dan melanggari Perlembagaan Persekutuan,” katanya kenyataan itu lagi.

Semalam di Dataran Merdeka, Anwar menggepalai blok pembangkang berhimpun beramai-ramai dengan mengkritik kerajaan PN.

Selain Anwar, antara pemimpin utama blok pembangkang yang lain hadir bersama adalah Mohamad Sabu, Presiden Warisan Datuk Seri Shafie Apdal dan Pengerusi Parti Pejuang, Tun Dr Mahathir Mohamad.

Dr Mahathir juga berucap semasa menyertai himpunan tersebut.

Gerombolan pemimpin pembangkang berkumpul seawal 9 pagi di Dataran Merdeka tanpa menghiraukan prosedur operasi standard (SOP) dengan tiada penjarakkan sosial dan duduk berhimpit-himpit antara satu sama lain.

Pada Khamis lepas, Ketua Pengarah Kesihatan Tan Sri Dr Noor Hisham Abdullah berkata seramai 1,183 individu menjalani ujian saringan pengesanan Covid-19 menggunakan ujian kendiri RTK Ag saliva test kit di Parlimen.

Daripada jumlah itu katanya, sembilan kes dikesan positif Covid-19 menjadikan secara keseluruhan 10 kes setelah mengambil kira satu kes yang direkodkan pada pagi hari yang sama.

Untuk rekod, Kuala Lumpur dan Selangor merupakan dua negeri yang mencatatkan kes harian tertinggi Covid-19 dan kapasiti hospital di Lembah Klang juga berada pada tahap kritikal, ia memandangkan jumlah pesakit yang semakin bertambah.

Petugas barisan hadapan juga sudah mengalami keletihan dan kelesuan kerana pertambahan kes yang meningkat setiap hari.


Taman perindustrian halal tarik lebih RM16b pelaburan: Tengku Zafrul

Taman Perindustrian Halal Malaysia (HMIP), telah menarik lebih daripada RM16 bilion pelaburan setakat ini, dengan RM9.5 bilion atau 59 peratus daripadanya adalah pelaburan langsung asing (FDI).

Menteri Kewangan Tengku Datuk Seri Zafrul Tengku Abdul Aziz dalam Laporan Kewangan Rakyat Ke-111 (LKR 111) yang dikeluarkan semalam berkata, 295 syarikat kini beroperasi di 22 taman industri halal di seluruh negara, termasuk 42 syarikat multinasional.

Beliau berkata HMIP merupakan hab halal terbesar dunia meliputi kawasan seluas 80,937.13 hektar di 14 Taman Halal strategik yang telah menerima status Halal Malaysia (HALMAS) daripada Halal Development Corporation (HDC).

Menurutnya Taman Halal ini menawarkan fasiliti infrastruktur yang bertaraf dunia, tenaga kerja berkemahiran, kemudahan menjalankan perniagaan, akses mendapatkan ramuan halal, serta insentif menarik daripada kerajaan yang sentiasa menggalakkan pembangunan halal.

“Malaysia mengekalkan kedudukan perolehan produk halal tertinggi berbanding 81 negara lain, berdasarkan Petunjuk Ekonomi Islam Global yang terkandung dalam laporan ‘State of the Global Islamic Economy 2022’.

“Penilaian ini telah dibuat berlandaskan inisiatif digitalisasi ekonomi, pembangunan infrastruktur halal dan peningkatan fokus kerajaan terhadap sekuriti makanan dan penjagaan kesihatan,” katanya menurut Bernama.

Beliau berkata Petunjuk Ekonomi Islam Global turut menjangkakan bahawa pasaran halal global akan berkembang daripada RM8.8 trilion (US$2.09 trilion) seperti yang dilaporkan pada tahun 2021 kepada hampir RM14 trilion (US$3.27 trilion) menjelang 2028.

Di bawah Rancangan Malaysia Ke-12 pula, Tengku Zafrul berkata industri halal dijangka menyumbang 8.1 peratus kepada Keluaran Dalam Negara Kasar (KDNK) negara dan menjana RM56 bilion hasil eksport pada 2025 berbanding RM31 bilion pada 2020.

“Inisiatif pembangunan halal dalam kalangan perusahaan industri kecil dan sederhana (PKS) juga tidak dilupakan.

“Di bawah Bajet 2022, dalam melahirkan lebih ramai pengusaha perusahaan mikro, kecil dan sederhana (PMKS) halal yang dapat bersaing di peringkat antarabangsa, RM25 juta diperuntukkan kepada HDC untuk melaksanakan pelbagai program termasuk Penjenamaan Digital Produk Halal PMKS dan program Peningkatan Kebolehpasaran Produk Halal PMKS,” katanya.

Sementara itu, beliau berkata kerajaan telah menyalurkan sebanyak RM20.955 bilion kepada 357,960 majikan setakat ini melalui Program Subsidi Upah (PSU) bagi mengekalkan penggajian 2,960,231 pekerja tempatan dalam usaha untuk mengurangkan kadar pengangguran dalam kalangan pekerja warganegara Malaysia.


Amat berisiko jika PRU musim tengkujuh, banjir, ulang Khairy

Menteri Kesihatan Khairy Jamaluddin sekali lagi mengulangi bahawa amat berisiko untuk mengadakan Pilihan Raya Umum Ke-15 (PRU-15) pada musim tengkujuh menjelang akhir tahun ini, di tengah-tengah gesaan parti dianggotainya, UMNO, supaya PRU diadakan segera.

PRU-15 perlu diadakan sebelum atau selepas musim hujan, memandangkan kebimbangan orang ramai mengenai banjir, kata Khairy ketika temu bual kumpulan media di pejabatnya di Putrajaya hari ini (Jumaat, 23 September 2022).

“Pandangan saya ialah ia diadakan sebelum banjir, atau sejurus selepas, contohnya, selepas Tahun Baru Cina,” katanya memetik laporan Bloomberg.

Untuk rekod, berdasarkan ramalan dikeluarkan Jabatan Meteorologi Malaysia (MetMalaysia), Monsun Timur Laut lazimnya akan bermula pada November dan berakhir pada Mac.

Ketika tempoh ini, negara akan menerima tiupan angin yang konsisten dari arah timur laut di antara 10 hingga 20 kilometer sejam dengan beberapa siri hujan lebat yang menyeluruh juga dijangka berlaku, terutama di negeri Pantai Timur Semenanjung dan barat Sarawak.

Menurut Artikel 55(4) Perlembagaan Persekutuan, PRU wajib dijalankan dalam tempoh 60 hari daripada tarikh pembubaran Parlimen dan sidang Dewan Rakyat yang seterusnya wajib dilaksanakan dalam tempoh 120 hari daripada tarikh pembubaran Parlimen tersebut.

Berdasarkan kepada pengalaman dua pilihan raya yang lalu, PRU akan berlangsung dalam tempoh sebulan selepas Parlimen dibubarkan.

Ini jelas menunjukkan bahawa PRU-15 perlu diadakan sama ada pada hujung Oktober, November atau awal Disember, iaitu ketika musim tengkujuh.

PRU-15 sepatutnya tidak diadakan sehingga September 2023, tetapi Perdana Menteri Datuk Seri Ismail Sabri Yaakob berada di bawah tekanan daripada puak dalam UMNO untuk mempercepatkannya.

Presiden UMNO Datuk Seri Ahmad Zahid Hamidi yang membuat desakan kuat supaya pilihan raya disegerakan sebelum ini berkata parti itu bersedia meredah banjir jika PRU-15 diadakan pada musim tengkujuh.

Dalam beberapa minggu kebelakangan ini, Ismail Sabri mengetepikan bantahan rakyat yang tidak mahu PRU diadakan segera, sebaliknya memberitahu pemberita bahawa pilihan raya sudah dekat.

Yang pasti, pembangkang dan ahli politik yang memerintah sama-sama membantah kemungkinan PRU-15 ketika musim tengkujuh.

Banjir pada akhir tahun lalu menyebabkan ramai yang terkorban dan menyebabkan ribuan orang kehilangan tempat tinggal, dengan kerugian keseluruhan mencecah RM6 bilion.

Namun, kebimbangan mengenai jangkaan kelembapan ekonomi global pada 2023 boleh mendorong pilihan raya awal.

“Melainkan keadaan ekonomi global berubah, banyak negara akan mula melihat pertumbuhan yang lebih sederhana tahun depan,” kata Khairy selanjutnya.

“Jadi itu pertimbangan utama untuk mengadakan pilihan raya… seperti yang saya katakan, selewat-lewatnya pada suku pertama tahun depan.

“Sesiapa sahaja yang mentadbir negara akan memerlukan mandat baharu untuk membuat beberapa keputusan yang sangat penting, strategik dan kadang kala sukar,” katanya.


Thailand perkenal peraturan baharu Covid selepas China buka sempadan

Rakyat Malaysia yang bercadang melancong atau menonton perlawanan separuh akhir kedua Piala Persekutuan Bolasepak ASEAN (AFF) 2022 di Stadium Thammasat, Rangsit, Pathum Thani, dekat Bangkok, esok (Selasa, 10 Januari 2023), perlu menjalani peraturan baharu Covid-19 dilaksanakan Thailand.

Ia susulan langkah pihak berkuasa negara itu yang mewajibkan semua pengembara antarabangsa menunjukkan bukti mereka telah diberi vaksin Covid-19 sepenuhnya sebelum terbang ke Thailand.

Menurut pengawal selia penerbangan negara itu, langkah berkenaan dibuat tatkala Thailand bersiap sedia menerima lebih ramai pelancong selepas China membuka semula sempadannya pada Ahad (8 Januari 2023).

Pihak Berkuasa Penerbangan Awam Thailand (CAAT) berkata dalam satu kenyataan pada Sabtu bahawa bermula awal Isnin, semua ketibaan asing mesti membuktikan mereka telah divaksin atau memberikan surat yang mengesahkan bahawa mereka telah pulih daripada Covid-19 dalam tempoh enam bulan.

Pengembara yang tidak divaksin mesti menunjukkan sijil perubatan yang menjelaskan sebab mereka tidak menerima vaksin.

CAAT berkata syarikat penerbangan akan bertanggungjawab menyemak dokumen.

Langkah baharu itu akan kekal berkuat kuasa sekurang-kurangnya sehingga akhir Januari, kata CAAT.

Keperluan vaksinasi telah dibatalkan oleh Thailand pada Oktober lalu, tetapi telah dilaksanakan semula apabila China membuka sempadannya berikutan kelonggaran dasar sifar Covid.

Penerbangan komersial pertama dari China ke Thailand, penerbangan Xiamen Airlines MF833, akan tiba ke Bangkok dari Xiamen pada Isnin dengan membawa 286 penumpang, kata jurucakap kerajaan Traisuree Taisaranakul pada Ahad.

Warga asing yang melancong ke Thailand dari negara di mana keputusan ujian tindak balas rantai polimerase (RT-PCR) adalah diperlukan sebagai syarat kemasukan bagi menunjukkan bukti insurans kesihatan yang melindungi rawatan Covid-19, kata Kementerian Kesihatan Thailand.

Syarat kemasukan baharu tidak terpakai kepada pemegang pasport Thailand atau penumpang yang transit melalui Thailand.

Sebelum ini, Amerika Syarikat, Kanada, Jepun dan Perancis adalah antara negara yang telah mengenakan peraturan baharu yang mewajibkan pelancong dari China memberikan ujian Covid negatif apabila kebimbangan semakin meningkat terhadap lonjakan kes di China. – Agensi


Undi pos bagi PRN 6 negeri dibuka 15 Jun ini : SPR

Permohonan bagi undi pos untuk pilihan raya negeri (PRN) di enam negeri dibuka mulai 15 Jun ini, kata Suruhanjaya Pilihan Raya (SPR).

PRN kali ini melibatkan Kedah, Kelantan, Terengganu, Pulau Pinang, Selangor dan Negeri Sembilan yang dijangka diadakan pada Julai ini.

Setiausahanya, Datuk Ikmalrudin Ishak memaklumkan permohonan undi pos bagi semua kategori iaitu Kategori 1A, 1B dan 1C boleh dibuat menerusi pautan https://myspr.spr.gov.my.

Kategori 1A adalah petugas pilihan raya, anggota dan pegawai SPR serta petugas media.

Bagi kategori 1B pula rakyat Malaysia yang tinggal di luar negara manakala kategori 1C iaitu agensi dan organisasi.

“Anggota polis dan tentera di bawah kategori 1A, kaedah permohonan undi pos dikekalkan secara manual menggunakan Borang 1A yang boleh dimuat turun dari portal https://www.spr.gov.my mulai tarikh sama,” katanya dalam satu kenyataan, hari ini,

Katanya, Borang 1A hendaklah diserahkan kepada pegawai pengurus bahagian pilihan raya pemohon mengundi selepas mendapat perakuan oleh ketua jabatan masing-masing.

“Pemilih yang layak dan berhasrat untuk mengundi secara pos hendaklah mendaftar atau mempunyai akaun MySPR sebelum membuat permohonan undi pos.

“Sehubungan itu, SPR menggalakkan mereka untuk membuat pendaftaran akaun MySPR di pautan https://myspr.spr.gov.my lebih awal bagi membolehkan permohonan segera dapat dilakukan apabila tempoh permohonan undi pos dibuka kelak selain mengelakkan sebarang masalah sekiranya pendaftaran akaun MySPR pada saat akhir,” katanya.

Ikmalrudin berkata, tarikh tutup permohonan undi pos bagi kategori 1A adalah tiga hari sebelum hari penamaan calon, kategori 1B tiga hari selepas mesyuarat khas dan enam hari selepas mesyuarat khas bagi kategori 1C.

Katanya, tarikh mesyuarat khas urusan PRN Dewan Undangan Negeri (DUN) Ke-15 bagi penetapan tarikh penting termasuk tarikh tutup permohonan undi pos dalam dan luar negara akan dimaklumkan kelak.

“Untuk penghantaran kertas undi pos kepada Pengundi Tidak Hadir (PTH) Luar Negara, SPR menyeru kepada semua PTH Luar Negara untuk menghubungi SPR bagi menyemak alamat luar negara yang disimpan dalam rekod SPR serta mengemas kini alamat tersebut sekiranya telah berpindah atau kembali ke Malaysia.

“PTH Luar Negara berkenaan boleh menghubungi talian 03-8892 7218 atau e-mel ke pthluarneg[email protected] selewat-lewatnya pada 23 Jun ini,” katanya.


Islam boleh satukan Melayu

Rumpun Melayu terdiri daripada berbagai-bagai suku kaumnya di Nusantara, bahkan termasuk dalam kalangan bangsa majoriti Islam terbesar di dunia kini.

Mereka bertapak di wilayah yang luas di bumi Semenanjung Tanah Melayu sehingga Segenting Kra di Selatan Thailand, melangkah wilayah Champa di Indo-China, berada di ribuan Kepulauan Indonesia yang besar dan padat penduduknya daripada yang terluas di Sumatera, Jawa, Kalimantan sehingga Lombok, Sulawesi, Irian dan lain-lain, diikuti Kepulauan Filipina, di mana Kota Amanullah bertukar menjadi Manila.

Perkara ini menunjukkan wilayah Nusantara telah mendapat cahaya petunjuk bersama Islam. Seterusnya, membentuk bangsa Melayu daripada semua rumpunnya yang kini bersama pengisian Islam dalam diri, jasad, roh dan akal yang lebih penting daripada isi perut sahaja.

Boleh difahami betapa Islam itu menjadi keperluan utama dengan betul, apabila seseorang itu berakal sihat. Bukannya bermula dengan rahmat harga barangan isi perut dan keperluan jasad dengan kemudahan yang murah dibeli di kedai dan pasar.

Sebaliknya, bermula dengan membina jati diri manusia bersama Islam yang beraqidah, berilmu, berakhlak, atau beriman, Islam dan ihsan yang memenuhi ciri-ciri fitrah manusia. Lantas, membawa berkat kepada rezeki yang datang melimpah-ruah, bukan untuk jasad sahaja yang menjadi kiblat semua ideologi ciptaan manusia yang berprinsipkan materialisme.

Ramainya jumlah masyarakat Islam dan melimpah-ruahnya sumber dari dalam bumi tanah airnya, tetapi kini semua itu laksana buih terapung yang tidak bermanfaat. Hal ini demikian kerana, kelemahan umat Islam di seluruh dunia Islam menyebabkan sumber itu hanyut keluar tanpa manfaat kepada rakyatnya sendiri.

Islam pernah berjaya membina syakhsiah bangsa Arab jahiliah yang paling keras dan kejam sifatnya, bukan sahaja pembinaan dirinya bahkan juga masyarakatnya yang hobinya berperang dan membunuh sesama mereka. Sehinggakan, mereka membunuh anak perempuan yang baru sahaja dilahirkan kerana dianggap tidak berguna untuk berperang dam merompak.

Tiba-tiba mereka berubah menjadi manusia yang hebat setelah beriman kepada Islam yang sempurna dan menyatukan mereka sehingga berkuasa untuk melaksanakan keadilan Islam kepada semua manusia. Malah, sehingga cahaya Islam menembusi seluruh pelosok dunia laksana banjir yang gagal disekat alirannya walaupun kini penganutnya itu lemah.

Walaupun Islam bermula dari bumi Makkah yang kering-kontang tanpa air, makanan dan jauh sekali kemudahan infrastruktur yang diutamakan dalam dunia kini. Namun, Allah SWT memilih tempat untuk melahirkan nabi terakhir yang telah disebutkan dalam semua kitab suci.

Allah SWT tidak memilih bangsa yang kaya hartanya dan hasil buminya, namun tidak bermoral. Bangsa Arab kaum Quraisy berasal daripada zuriat Nabi Isma‘il AS yang diletakkan oleh ayahnya, Nabi Ibrahim AS di Makkah yang menjadi pilihan sebagai tempat permulaan Islam. Walaupun di situ tidak terdapat sumber kehidupan manusia dari segi jasadnya, sebagaimana yang dijelaskan oleh firman-Nya:

﴿لِإِيلَٰفِ قُرَيۡشٍ١ إِۦلَٰفِهِمۡ رِحۡلَةَ ٱلشِّتَآءِ وَٱلصَّيۡفِ٢ فَلۡيَعۡبُدُواْ رَبَّ هَٰذَا ٱلۡبَيۡتِ٣ ٱلَّذِيٓ أَطۡعَمَهُم مِّن جُوعٖ وَءَامَنَهُم مِّنۡ خَوۡفِۢ٤﴾

“Kerana kebiasaan orang-orang Quraisy. (1) (Iaitu) kebiasaan mereka bermusafir pada musim dingin dan musim panas. (2) Maka, hendaklah mereka menyembah Tuhan Pemilik rumah ini (Kaabah). (3) (Tuhan) yang telah memberi makanan kepada mereka untuk menghilangkan lapar dan mengamankan mereka daripada ketakutan. (4)” (Surah Quraisy: 1-4)

Bangsa Arab yang keras itu sangatlah payah percaya kepada Islam dan janji Allah SWT yang berasaskan ibadat kepada-Nya sahaja, ekonomi yang berkat dan keamanan politik dalam masyarakat madani yang berpandukan Islam, bukan madani jahiliah.

Justeru, Allah SWT mendedahkan ucapan para pemimpin Makkah yang menentang Islam serta menganggap mustahil sama sekali Islam boleh berjaya kerana kebenaran dan keadilannya dalam dunia yang penuh kesesatan dan kezaliman. Keadaan yang bukan sahaja berlaku di Semenanjung Tanah Arab, bahkan juga oleh kuasa besar Timur dan Barat. Firman Allah SWT:

﴿وَقَالُوٓاْ إِن نَّتَّبِعِ ٱلۡهُدَىٰ مَعَكَ نُتَخَطَّفۡ مِنۡ أَرۡضِنَآۚ أَوَ لَمۡ نُمَكِّن لَّهُمۡ حَرَمًا ءَامِنٗا يُجۡبَىٰٓ إِلَيۡهِ ثَمَرَٰتُ كُلِّ شَيۡءٖ رِّزۡقٗا مِّن لَّدُنَّا وَلَٰكِنَّ أَكۡثَرَهُمۡ لَا يَعۡلَمُونَ٥٧﴾

“Dan mereka berkata, ‘Jika kami mengikuti petunjuk bersama kamu (Muhammad SAW), nescaya kami akan diusir dari negeri kami (Makkah).’ Dan apakah mereka tidak sedar bahawa Kami (Allah) telah meneguhkan kedudukan mereka dalam Tanah Haram (tanah suci Makkah) yang aman, yang didatangkan ke tempat itu buah-buahan daripada segala macam (tumbuh-tumbuhan) untuk menjadi rezeki (bagimu) dari sisi Kami? Tetapi kebanyakan mereka tidak mengetahui.” (Surah al-Qasas: 57)

Dalam sejarah, jika dibandingkan antara bangsa Melayu dengan bangsa Arab, maka bangsa Melayu lebih mudah mendapat hidayah untuk memeluk Islam. Pengislaman berlaku dengan cara yang aman damai tanpa peperangan.

Hal ini tidak sama sepertimana bangsa lain yang menentang Islam dengan penuh angkuh dan rakus nafsunya, laksana dibelasah sebelum menerimanya.

Rumpun Melayu Nusantara yang menerima Islam secara sempurna (al-din), terbukti berjaya mencipta beberapa negara kesultanan Islam (umara’ dan ulama’) yang bertamadun bersama pelbagai bangsa lain yang menganut Islam.

Selain itu, juga berjaya mengislahkan tamadun, sehingga Islam berjaya menubuhkan sebuah negara kuasa besar tunggal yang menguasai dunia sehingga rantau Asia Tenggara menjadi satu wilayah mata rantai Islam.

Kini, rumpun Melayu masih mempunyai jumlah umat Islam antara yang terbesar di dunia. Pada masa kegemilangannya bertaut dengan kuasa besar Islam yang luas secara silih berganti, telah melahirkan para pemimpin dan ulama’, luas sempadannya sehingga Afrika Barat, Selatan Eropah, Asia Tengah, menguasai tiga benua besar Asia, Afrika, sebahagian Eropah.

Dalam pada itu, negara besar Islam juga mengatasi China dan India. Adapun Eropah pula berada dalam kegelapan sehingga hampir dikuasai oleh Islam. Seterusnya, pengaruh Islam mula merebak pula ke China dan India.

Bangsa Melayu mendapat petunjuk Islam yang sempurna mengikut tujuan manusia diciptakan oleh Allah Pencipta alam, supaya beribadat kepada Tuhan yang Maha Esa semata-mata. Pada masa yang sama, makhluk manusia itu sendiri berhubung dengan Allah dalam segala urusan, berkhilafah (mentadbir urusan) dunia dan segala makhluk yang menjadi isinya bagi memakmurkannya dengan hidayah Allah (petunjuk).

Sekali gus menunaikan amanah melaksanakan syariat Allah yang Maha Adil mengikut hidayah-Nya.

Sekiranya kepentingan perut mendahului kepentingan roh dan akal, maka nilai diri manusia sama seperti haiwan, sayur-sayuran, buah-buahan dan bahan galian. Maka, harga dirinya lebih rendah daripada haiwan yang tidak berakal yang dicipta untuk menjadi alat semata-mata, keperluan hidupnya dalam wawasan dunia yang sempit.

Firman Allah SWT:

﴿وَلَقَدۡ ذَرَأۡنَا لِجَهَنَّمَ كَثِيرٗا مِّنَ ٱلۡجِنِّ وَٱلۡإِنسِۖ لَهُمۡ قُلُوبٞ لَّا يَفۡقَهُونَ بِهَا وَلَهُمۡ أَعۡيُنٞ لَّا يُبۡصِرُونَ بِهَا وَلَهُمۡ ءَاذَانٞ لَّا يَسۡمَعُونَ بِهَآۚ أُوْلَٰٓئِكَ كَٱلۡأَنۡعَٰمِ بَلۡ هُمۡ أَضَلُّۚ أُوْلَٰٓئِكَ هُمُ ٱلۡغَٰفِلُونَ١٧٩﴾

“Dan sesungguhnya Kami jadikan untuk (isi neraka Jahanam) kebanyakan daripada kalangan jin dan manusia, mereka mempunyai hati, tetapi tidak digunakannya untuk memahami (ayat-ayat Allah) dan mereka mempunyai mata (tetapi) tidak digunakannya untuk melihat (tanda-tanda kekuasaan Allah), dan mereka mempunyai telinga (tetapi) tidak digunakannya untuk mendengar (ayat-ayat Allah). Mereka itu seperti binatang ternak, bahkan mereka lebih sesat lagi. Mereka itulah orang-orang yang lalai.” (Surah al-A‘raf: 179)

Bukanlah bermakna keperluan nafsu jasad itu tidak penting, tetapi matlamat hidup yang ditetapkan oleh Allah SWT kepada manusia itulah menentukan kepentingan diri mereka yang wajib ditumpukan. Bukannya kerana isi perut dan keperluan jasad sahaja, tetapi bagi tujuan yang sangat mulia.

Bahkan, kalau ia ditunaikan, maka mereka sebenarnya mengatasi martabat para malaikat. Inilah yang dicapai oleh para rasul dan anbiya’ yang menjadi teladan insan kamil (manusia yang sempurna). Firman Allah SWT:

﴿وَلَقَدۡ كَرَّمۡنَا بَنِيٓ ءَادَمَ وَحَمَلۡنَٰهُمۡ فِي ٱلۡبَرِّ وَٱلۡبَحۡرِ وَرَزَقۡنَٰهُم مِّنَ ٱلطَّيِّبَٰتِ وَفَضَّلۡنَٰهُمۡ عَلَىٰ كَثِيرٖ مِّمَّنۡ خَلَقۡنَا تَفۡضِيلٗا٧٠﴾

“Dan sesungguhnya telah Kami muliakan anak-anak Adam, Kami angkut mereka di daratan dan di lautan, Kami berikan mereka rezeki daripada sumber yang baik-baik dan Kami lebihkan mereka dengan kelebihan yang sempurna atas kebanyakan makhluk yang telah Kami ciptakan.” (Surah al-Isra’: 70)

Hal ini bermakna tujuan mereka hidup untuk makan dan mencari keperluan jasadnya bersama bagi menampung keperluan akal dan roh yang tidak berpisah daripada jasad itu. Melaksanakan matlamat mereka diciptakan, dengan ciri-ciri yang ada dalam diri manusia itu.

Akal dan roh bergabung dalam satu jasad seseorang individu, berkeluarga dan bermasyarakat yang berpolitik dan berekonomi tanpa terkeluar daripada ajaran Islam. Perkara ini menjadikan manusia bukanlah seperti binatang, sayur-sayuran, buah-buahan, kayu-kayan dan batu-batan kerana tujuan semua itu supaya dipergunakan zat dirinya oleh manusia.

Oleh itu, nilaian semua perkara tersebut mengikut berat timbangan, saiz ukurannya yang besar atau kecil, termasuk bentuk jasadnya cantik dan warna menarik atau tidak. Kemudiannya, dinilai berapa harganya dengan duit yang mempunyai berbagai-bagai jenis mata wang.

Manusia itu mempunyai keistimewaannya yang berbeza dengan makhluk yang lain termasuk para malaikat. Manusia itu dinilai dengan sifat taqwa. Allah SWT berfirman:

﴿يَـٰٓأَيُّهَا ٱلنَّاسُ إِنَّا خَلَقۡنَٰكُم مِّن ذَكَرٖ وَأُنثَىٰ وَجَعَلۡنَٰكُمۡ شُعُوبٗا وَقَبَآئِلَ لِتَعَارَفُوٓاْۚ إِنَّ أَكۡرَمَكُمۡ عِندَ ٱللَّهِ أَتۡقَىٰكُمۡۚ إِنَّ ٱللَّهَ عَلِيمٌ خَبِيرٞ١٣﴾

“Wahai manusia! Sesungguhnya, Kami menciptakan kamu daripada seorang lelaki (Adam AS) dan seorang perempuan (Hawwa’ AS); dan menjadikan kamu berbangsa-bangsa dan bersuku-suku supaya kamu saling kenal-mengenal. Sesungguhnya, orang yang paling mulia antara kamu di sisi Allah ialah orang yang paling bertaqwa antara kamu. Sesungguhnya, Allah Maha Mengetahui lagi Maha Mengenal.” (Surah al-Hujurat: 13)

Bertaqwa berpandukan hidayah dengan bersatu bersama Islam dapat disempurnakan bagi menyampaikan risalah Islam kepada seluruh manusia. Perkara ini tercakup dalam firman Allah SWT:

﴿يَـٰٓأَيُّهَا ٱلَّذِينَ ءَامَنُواْ ٱتَّقُواْ ٱللَّهَ حَقَّ تُقَاتِهِۦ وَلَا تَمُوتُنَّ إِلَّا وَأَنتُم مُّسۡلِمُونَ١٠٢ وَٱعۡتَصِمُواْ بِحَبۡلِ ٱللَّهِ جَمِيعٗا وَلَا تَفَرَّقُواْۚ وَٱذۡكُرُواْ نِعۡمَتَ ٱللَّهِ عَلَيۡكُمۡ إِذۡ كُنتُمۡ أَعۡدَآءٗ فَأَلَّفَ بَيۡنَ قُلُوبِكُمۡ فَأَصۡبَحۡتُم بِنِعۡمَتِهِۦٓ إِخۡوَٰنٗا وَكُنتُمۡ عَلَىٰ شَفَا حُفۡرَةٖ مِّنَ ٱلنَّارِ فَأَنقَذَكُم مِّنۡهَاۗ كَذَٰلِكَ يُبَيِّنُ ٱللَّهُ لَكُمۡ ءَايَٰتِهِۦ لَعَلَّكُمۡ تَهۡتَدُونَ١٠٣﴾

“Wahai orang-orang yang beriman! Bertaqwalah kamu kepada Allah dengan sebenar-benar taqwa kepada-Nya; dan janganlah sekali-kali kamu mati melainkan dalam keadaan beragama Islam. (102) Dan berpeganglah kamu semua kepada tali (agama) Allah, dan janganlah kamu bercerai-berai, dan ingatlah akan ni‘mat Allah kepada kamu ketika dahulu kamu (masa jahiliah) saling bermusuh-musuhan, maka Allah mempersatukan hati kamu, lalu kerana ni‘mat Allah kamu menjadi orang-orang yang bersaudara; dan (sebelum Islam) kamu telah berada di tepi jurang neraka, lalu Allah menyelamatkan kamu daripadanya. Demikianlah Allah menerangkan ayat-ayat-Nya kepada kamu, agar kamu mendapat hidayah (petunjuk).” (Surah Ali ‘Imran: 102-103)

Kewajipan manusia adalah melaksanakan tujuan mereka diciptakan oleh Allah SWT iaitu kewajipan beriman, bertaqwa dan mendapat hidayah mengikut petunjuk-Nya serta bersatu dengan ikatan tali Allah (hablullah) iaitu petunjuk Islam daripada Kalam Allah (al-Quran) dan teladan daripada Rasulullah SAW (Sunnah).

Ia dipilih oleh Allah SWT dengan cara damai yang lebih mudah kepada bangsa Melayu, sekiranya mereka benar-benar menganut Islam. Firman Allah SWT:

﴿وَإِن جَنَحُواْ لِلسَّلۡمِ فَٱجۡنَحۡ لَهَا وَتَوَكَّلۡ عَلَى ٱللَّهِۚ إِنَّهُۥ هُوَ ٱلسَّمِيعُ ٱلۡعَلِيمُ٦١ وَإِن يُرِيدُوٓاْ أَن يَخۡدَعُوكَ فَإِنَّ حَسۡبَكَ ٱللَّهُۚ هُوَ ٱلَّذِيٓ أَيَّدَكَ بِنَصۡرِهِۦ وَبِٱلۡمُؤۡمِنِينَ٦٢ وَأَلَّفَ بَيۡنَ قُلُوبِهِمۡۚ لَوۡ أَنفَقۡتَ مَا فِي ٱلۡأَرۡضِ جَمِيعٗا مَّآ أَلَّفۡتَ بَيۡنَ قُلُوبِهِمۡ وَلَٰكِنَّ ٱللَّهَ أَلَّفَ بَيۡنَهُمۡۚ إِنَّهُۥ عَزِيزٌ حَكِيمٞ٦٣﴾

“Dan jika mereka condong kepada perdamaian, maka condonglah kepadanya dan bertawakallah kepada Allah. Sesungguhnya, Dialah (Tuhan) yang Maha Mendengar lagi Maha Mengetahui. (61) Dan jika mereka bermaksud menipumu, maka sesungguhnya cukuplah Allah (menjadi pelindungmu). Dialah yang memperkuatmu dengan pertolongan-Nya dan dengan para Mukmin. (62) Dan (Tuhan) yang mempersatukan hati mereka (orang-orang yang beriman). Walaupun kamu membelanjakan semua (kekayaan) yang berada di bumi, nescaya kamu tidak akan dapat mempersatukan hati mereka, akan tetapi Allah telah mempersatukan hati mereka. Sesungguhnya, Dia Maha Gagah lagi Maha Bijaksana. (63)” (Surah al-Anfal: 61-63)

Bangsa Arab yang keras laksana batu dan berpecah dengan ganas dapat dibentuk syakhsiahnya oleh acuan Allah SWT sehingga beriman, beramal, berakhlak dan bersatu bersama Islam. Seterusnya, berhijrah untuk sementara waktu bagi menegakkan negara masyarakat majmuk sehingga berjaya memimpin negara yang membesar sebegitu rupa dan menjadi negara paling majmuk. Sehinggakan, Rasulullah SAW bersabda:

لَيَبْلُغَنَّ هَذَا الْأَمْرُ مَا بَلَغَ اللَّيْلُ وَالنَّهَارُ.

“Akan mencapai keluasan kuasanya di mana adanya siang dan malam.” (Riwayat Ahmad, no. 16957)

Kini, Islam menjadi agama yang paling maju perkembangannya di Amerika dan Eropah, negara yang paling kuat menyebarkan propaganda Islamofobia. Hal ini menunjukkan bahawa cahaya Islam telah berjaya menembusi benteng musuh yang sebenarnya tidak kebal, dalam keadaan gerejanya ada yang kosong, kerajaannya mengalami krisis dan masyarakatnya pula menunjukkan tanda-tanda kemusnahan.

Kehebatan Islam dalam sejarahnya berterusan dipimpin oleh berbagai-bagai bangsa yang menganut Islam secara silih berganti. Hal ini disebabkan amaran Allah SWT kepada bangsa Arab yang pertama sekali menegakkan Islam, bahawa mereka tidak akan sekali-kali kekal berkuasa. Firman Allah SWT:

﴿…وَإِن تَتَوَلَّوۡاْ يَسۡتَبۡدِلۡ قَوۡمًا غَيۡرَكُمۡ ثُمَّ لَا يَكُونُوٓاْ أَمۡثَٰلَكُم٣٨﴾

“…Dan jika kamu berpaling (daripada berjuang menegakkan Islam), nescaya Dia akan menggantikan (kamu) dengan kaum yang lain; dan mereka tidak akan seperti kamu ini.” (Surah Muhammad: 38)

Kepimpinan umat Islam oleh bangsa Arab berpindah tangan kepada berbagai-bagai bangsa yang menganut Islam, seperti bangsa Kurdi (Kerajaan Ayyubiyyah), bangsa Parsi (Kerajaan Ghaznawi dan lain-lain), India Muslim (Kerajaan Mogul dan lain-lain) dan terakhir Kerajaan ‘Uthmaniyyah daripada bangsa Turki yang menganut Islam.

Perkara ini bermakna Melayu Islam juga berhak menjadi pemimpin kerajaan yang berdaulat memimpin negara dengan syarat mendapat kuasa bersama Islam. Kedudukan yang mewajibkan mereka berpolitik memerintah negara dan memimpin masyarakat majmuk berpandukan Islam yang adil kepada semua.

Melayu pula menganggap dirinya tidak berpisah bangsanya daripada Islam, sehingga masyarakat umum Melayu menegaskan bangsa bukan Melayu yang menganut Islam adalah bangsa Melayu juga. Sesiapa yang tidak menganut Islam dikira bukan Melayu. Hal ini bukanlah fanatik perkauman, tetapi hanyalah fanatik Islamnya.

Melayu Islam pula mestilah sedar bahawa Allah SWT menggabungkan hubungan antara politik memilih dan mengikut pemimpin dalam firman-Nya bersama ketetapan hisab amal pada Hari Kiamat nanti. Perkara ini menunjukkan bahawa politik wajib bersama Islam. Firman Allah SWT:

﴿يَوۡمَ نَدۡعُواْ كُلَّ أُنَاسِۢ بِإِمَٰمِهِمۡۖ فَمَنۡ أُوتِيَ كِتَٰبَهُۥ بِيَمِينِهِۦ فَأُوْلَٰٓئِكَ يَقۡرَءُونَ كِتَٰبَهُمۡ وَلَا يُظۡلَمُونَ فَتِيلٗا٧١ وَمَن كَانَ فِي هَٰذِهِۦٓ أَعۡمَىٰ فَهُوَ فِي ٱلۡأٓخِرَةِ أَعۡمَىٰ وَأَضَلُّ سَبِيلٗا٧٢﴾

“(Ingatlah) suatu hari (yang di hari itu) Kami panggil tiap umat dengan pemimpinnya; dan sesiapa yang diberikan kitab amalannya di tangan kanannya maka mereka ini akan membaca kitabnya itu, dan mereka tidak dianiaya sedikit pun. (71) Dan sesiapa yang buta (hatinya) di dunia ini, nescaya di akhirat (nanti) ia akan lebih buta (pula) dan lebih tersesat dari jalan (yang benar). (72)” (Surah al-Isra’: 71-72)

Politik hidayah Allah, bukanlah politik kebendaan yang dicadangkan oleh pemimpin Makkah yang meletakkan syarat-syaratnya kepada Rasulullah SAW. Hal ini berpunca kerana para pemimpin Makkah itu menolak Islam. Firman Allah SWT:

﴿وَقَالُواْ لَن نُّؤۡمِنَ لَكَ حَتَّىٰ تَفۡجُرَ لَنَا مِنَ ٱلۡأَرۡضِ يَنۢبُوعًا٩٠ أَوۡ تَكُونَ لَكَ جَنَّةٞ مِّن نَّخِيلٖ وَعِنَبٖ فَتُفَجِّرَ ٱلۡأَنۡهَٰرَ خِلَٰلَهَا تَفۡجِيرًا٩١ أَوۡ تُسۡقِطَ ٱلسَّمَآءَ كَمَا زَعَمۡتَ عَلَيۡنَا كِسَفًا أَوۡ تَأۡتِيَ بِٱللَّهِ وَٱلۡمَلَٰٓئِكَةِ قَبِيلًا٩٢ أَوۡ يَكُونَ لَكَ بَيۡتٞ مِّن زُخۡرُفٍ أَوۡ تَرۡقَىٰ فِي ٱلسَّمَآءِ وَلَن نُّؤۡمِنَ لِرُقِيِّكَ حَتَّىٰ تُنَزِّلَ عَلَيۡنَا كِتَٰبٗا نَّقۡرَؤُهُۥۗ قُلۡ سُبۡحَانَ رَبِّي هَلۡ كُنتُ إِلَّا بَشَرٗا رَّسُولٗا٩٣﴾

“Dan mereka berkata, ‘Kami sekali-kali tidak percaya kepadamu hingga kamu memancarkan mata air dan bumi untuk kami. (90) Atau kamu mempunyai sebuah kebun kurma dan anggur, lalu kamu alirkan sungai-sungai di celah kebun yang deras alirannya. (91) Atau kamu jatuhkan langit berkeping-keping atas kami, sebagaimana kamu katakan atau kamu datangkan Allah dan malaikat-malaikat berhadapan muka dengan kami. (92) Atau kamu mempunyai sebuah rumah daripada emas, atau kamu naik ke langit. Dan kami sekali-kali tidak akan mempercayai kenaikanmu itu hingga kamu turunkan atas kami sebuah kitab yang kami baca.’ Katakanlah, ‘Maha Suci Tuhanku, bukankah aku ini hanya seorang manusia yang menjadi rasul?’ (93)” (Surah al-Isra’: 90-93)

Konsep nafsu kebendaan menjadi sebab kemusnahan kaum terdahulu, seperti yang berlaku terhadap kaum Nuh, ‘Aad, Thamud, Firaun dan lain-lain yang telah disebutkan namanya oleh al-Quran.

Kejatuhan Islam di Andalus yang telah bertapak selama lapan abad lamanya dan kemusnahan Baghdad yang bertamadun oleh bala tentera Tatar, semuanya kerana nafsu harta yang melekakan, takhta membina mahligai bersama harta dan wanita.

Adapun kejatuhan Kerajaan Turki ‘Uthmaniyyah pula ditambah oleh semangat fanatik mazhab dan fanatik perkauman, termasuk ajaran agama yang hanya menekankan soal berzikir dan leka dengan hanya bartariqat dalam tasawuf, sehingga meninggalkan politik Islam yang menghilangkan kuasa besarnya.

Maka, Melayu yang meninggalkan kewajipan berpolitik boleh diambil alih kerajaannya oleh bangsa lain yang menganut Islam atau tenggelam tanpa Islamnya. Firman Allah SWT:

﴿إِلَّا تَنفِرُواْ يُعَذِّبۡكُمۡ عَذَابًا أَلِيمٗا وَيَسۡتَبۡدِلۡ قَوۡمًا غَيۡرَكُمۡ وَلَا تَضُرُّوهُ شَيءٍۗ وَٱللَّهُ عَلَىٰ كُلِّ شَيۡءٖ قَدِيرٌ٣٩﴾

“Jika kamu tidak berangkat untuk berjuang (meninggikan Islam), nescaya Allah menyeksa kamu dengan seksa yang pedih dan digantikan (kamu) dengan kaum yang lain, dan kamu tidak akan dapat memberikan kemudaratan kepada-Nya sedikit pun. Allah Maha Kuasa atas segala sesuatu.” (Surah al-Tawbah: 39)

Tan Sri Abdul Hadi Awang
Presiden PAS

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


36 maut dua kereta api bertembung di utara Pakistan

Sekurang-kurangnya 36 penumpang kereta api terbunuh selepas dua tren bertembung di selatan bandar Dharki di Pakistan hari ini, kata pegawai sambil menjelaskan usaha masih dilakukan untuk mengeluarkan mereka yang terselamat.

Kemalangan itu berlaku awal pagi tadi berdekatan bandar Dharki kira-kira 440 kilometer dari bandar terbesar di utara Pakistan, Karachi, kata pegawai Kementerian Pengangkutan Pakistan.

Ïni adalah situasi yang serius. Tiga puluh dua jenazah sudah dikeluarkan dan lebih 98 penumpang lagi cedera, namun usaha masih dilakukan untuk mengeluarkan mangsa yang tersepit, kata seorang pegawai kesihatan, Dr Manzoor Jakhrani.

Pegawai Pengangkutan Kereta Api Pakistan Sukkur Sajjad Wagho berkata nahas itu membabitkan kereta api Millat Express dan Sir Syed Express.

Media tempatan melaporkan jumlah kematian mungkin meningkat kerana beberapa mangsa yang cedera berada dalam keadaan kritikal.

Menurut seorang penumpang beberapa orang masih terperangkap di dalam gerabak yang hancur.

Insiden itu berlaku di laluan antara Stesen Kereta Api Raiti dan Obaro di daerah Ghotki.

Nahas berlaku selepas Millat Express yang dalam perjalanan ke timur bandar Sargodha, Karachi bertembung dengan Sir Syed Express menghala ke Karachi dari Rawalpindi.

Rakaman siaran televisyen Pakistan menunjukkan keadaan kedua-dua kereta api yang remuk, manakala usaha dilakukan untuk mengeluarkan mangsa yang masih terperangkap.

Perdana Menteri Pakistan, Imran Khan yang terkejut dengan insiden itu mengarahkan Menteri Pengangkutan Azam Swati untuk meninjau lokasi kejadian.

Tentera Pakistan pula berkata mereka menghantar bantuan helikopter, ambulans dan pakar pengesan untuk mencari dan menyelamat. – Agensi


Beza Muhyiddin dan Anwar

Anwar dulu bila didakwa atas tuduhan salah guna kuasa dan liwat, ajak rakyat turun ke jalanan.

Saya antara yang turun di Dataran Merdeka dan Sogo. Hadap FRU dan gas pemedih mata.

Ada kawan-kawan saya yang ditahan di bawah ISA dan lain-lain kesalahan.

Kerana terdorong dengan semangat Reformasi, ramai rakyat biasa yang merasa gas pemedih mata dan tidur dalam lokap.

Ketika itu rakyat sedang menghadapi kegawatan ekonomi akibat krisis kewangan 1997/98.

Tan Sri Muhyiddin didakwa atas kesalahan salah guna kuasa kerana BERSATU terima dana politik. Tidak ada satu sen pun masuk poket beliau.

Tetapi Tan Sri Muhyiddin tak ajak ahli-ahli BERSATU dan rakyat turun ke jalanan. Beliau minta ruang untuk bela diri di mahkmah.

Beliau faham rakyat sedang susah menghadapi kegawatan ekonomi dan tidak mahu mengheret rakyat dalam dugaan yang beliau sedang hadapi.

Yang diharapkan hanyalah doa.

Ramai kawan-kawan yang menghantar mesej kepada saya menitipkan doa yang baik-baik saja.

Datuk Dr Marzuki Mohamad,
Bekas Ketua Setiausaha Sulit Kanan Perdana Menteri Kelapan.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Masih ada berdegil, 5,594 kenderaan diarah berpatah balik semalam

Walaupun amaran sudah diberikan supaya tidak cuba merentas negeri pulang ke kampung halaman, masih ramai yang berdegil dan semalam sebanyak 5,594 kenderaan diarah berpatah balik.

Kenderaan yang diarah berpatah balik tidak mempunyai dokumen sah untuk merentas negeri ketika melalui sekatan jalan raya (SJR), menurut Senior Asisten Komisioner (SAC) Gerakan, Jabatan Keselamatan Dalam Negeri dan Ketenteraman Awam (KDNKA) Bukit Aman, SAC M V Srikumar Nair.

“Secara keseluruhan, sebanyak 456,019 kenderaan yang diperiksa di SJR seluruh negara semalam.

“Polis turut mengeluarkan 355 kompaun terhadap individu yang melanggar prosedur operasi standard (SOP) Perintah Kawalan Pergerakan (PKP),” katanya lapor portal hari ini.

Jumlah kenderaan yang diarah berpatah balik semalam meningkat berbanding 4,666 kenderaan pada kelmarin.

Sebelum ini, Ketua Polis Negara Datuk Seri Acryl Sani Abdullah Sani memaklumkan dokumen yang dikeluarkan Kementerian Perdagangan Antarabangsa dan Industri (MITI) tidak dibenarkan diguna untuk merentas negeri bagi tempoh 18 hingga 21 Julai.

Beliau dilaporkan berkata, ia bagi mengelakkan pihak tidak bertanggungjawab menyalahgunakan kebenaran surat MITI sebagai kelulusan merentas negeri untuk sambutan Aidiladha.

Langkah menyekat orang ramai pulang ke kampung kali ini terpaksa diperketatkan, mengambil iktibar semasa sambutan Hari Raya Aidilfitri sebelum ini apabila banyak kluster baharu penularan Covid-19 yang dikenalpasti berpunca daripada aktiviti pulang ke kampung.


Apa maksud tersirat tawar dua TPM Sabah, Sarawak… tanya jer!

Pengerusi Barisan Nasional, Datuk Seri Ahmad Zahid Hamidi, berjanji jika BN menang PRU-15, dua orang Timbalan Perdana Menteri akan dilantik masing-masing bagi mewakili Sabah dan Sarawak.

Ini satu tawaran yang menarik.

Dalam sistem politik negara kita, Timbalan Perdana Menteri dilantik oleh Perdana Menteri. Pengerusi mana-mana parti politik tidak ada kuasa untuk melantik Timbalan Perdana Menteri.

Yang kita diberitahu, calon Perdana Menteri daripada BN ialah Datuk Seri Ismail Sabri Yaakob. Tetapi yang membuat janji ini ialah Datuk Seri Ahmad Zahid Hamidi, Pengerusi BN.

Apakah ada maksud tersirat di sebalik janji ini?

Adakah ini bermaksud Datuk Seri Ahmad Zahid Hamidi adalah calon PM sebenar daripada parti BN?

Adakah ini bermaksud, sebagai Pengerusi BN yang satu-satunya ada kuasa untuk memberi watikah kepada calon-calon BN, beliau hanya akan memberi watikah kepada penyokong-penyokong setianya sahaja?

Adakah ini bermaksud, apabila calon-calon ini menang dalam pilihanraya, mereka akan memberi sokongan kepada Datuk Seri Ahmad Zahid Hamidi sebagai PM, bukan Datuk Seri Ismail Sabri Yaakob?

Adakah ini bermaksud, jika BN menang dalam PRU-15, buat pertama kali dalam sejarah, Malaysia akan mempunyai seorang PM yang sedang berhadapan dengan pendakwaan jenayah rasuah di mahkamah?

Adakah ini juga bermaksud, agenda pertama Perdana Menteri selepas mengangkat sumpah jawatan pada 20 November 2022 bukan untuk membela nasib rakyat, tetapi untuk melepaskan dirinya daripada pendakwaan di mahkamah?

Yer lah…antara tugas rasmi PM yang baru dilantik ialah untuk melakukan kunjung hormat ke atas rakan sejawat di luar negara.

Tak syoklah kalau tiba-tiba PM kena bergegas balik untuk hadir perbicaraan di mahkamah.

Saya tanya jer…

Datuk Dr Marzuki Mohamad
Penulis adalah Bekas Ketua Setiausaha Sulit Perdana Menteri Ke-8


Tangguh ke Singapura, Najib mula berkempen di Melaka kerana rakyat rindukannya

Datuk Seri Najib Razak yang menangguhkan lawatannya ke Singapura mengambil langkah awal dengan memulakan kempennya di Melaka dan yakin rakyat akan memilih UMNO semula dalam Pilihan Raya Negeri (PRN) kali ini.

Bekas Perdana Menteri itu yang sedang berdepan puluhan pertuduhan di mahkamah berkata kejatuhan kerajaan Melaka yang berpunca daripada tindakan pemimpin UMNO sendiri bukan alasan untuk rakyat tidak lagi merindui pemerintahan kerajaan Barisan Nasional (BN).

“Mereka (rakyat) sudah boleh buat perbandingan tiga era pemerintahan itu. Saya begitu yakin rata-rata rakyat amat rindukan BN,” katanya semasa bertemu Jentera Pergerakan Wanita UMNO di Villa D’Acqua, Kampung Pulau, Masjid Tanah hari ini.

Terdahulu, Najib menangguhkan lawatan ke Singapura selepas Presiden parti, Datuk Seri Ahmad Zahid Hamidi akan berlepas ke Jerman untuk menjalani rawatan sakit belakang diberi tanggungjawab untuk mengemudi jenteran UMNO di Melaka bagi menghadapi PRN.

Najib sebelum ini memohon pasportnya dikembalikan bagi membolehkannya ke Singapura bagi melawat anak perempuannya yang bakal bersalin tidak lama lagi.

Ahli Parlimen Pekan itu juga berkata berharap rakyat akan memilih semula UMNO untuk berkuasa di negeri tersebut memandangkan parti memang layak untuk menjadi pemerintah semula walaupun faktanya pemimpin UMNO di negeri itu sedang berebut kuasa.

“Walau apa sahaja saja keputusan, kita semua perlu bersedia dalam apa sahaja keadaan. Yang paling penting adalah BN perlu menang dan kembali mentadbir negeri ini,” ujarnya.

Suruhanjaya Pilihan Raya (SPR) pada 18 Oktober lalu, memutuskan PRN Melaka akan diadakan pada 20 November ini dengan kempen selama 12 hari bermula selepas perisytiharan calon pada 8 November sehingga jam 11.59 malam 19 November.


Jika RoS tak lulus, UMNO akan jalankan pemilihan mengikut jadual: Mat Hasan

UMNO akan mematuhi arahan Jabatan Pendaftaran Pertubuhan (RoS) sekiranya diputuskan perlu mengadakan pemilihan parti pada hujung tahun ini, kata Datuk Seri Mohamad Hasan.

Timbalan Presiden UMNO itu berkata sekiranya permohonan pindaan Perlembagaan untuk menangguhkan pemilihan tidak diluluskan, parti akan mengadakan mesyuarat seperti dijadualkan pada hujung November dan pemilihan juga turut akan diadakan.

“Jika Jabatan Pendaftaran Pertubuhan (ROS) lulus notis pindaan perlembagaan UMNO, mesyuarat akan berjalan seperti biasa tanpa ada agenda pemilihan jawatan.

“Jika ROS tidak luluskan, mesyuarat juga akan diadakan seperti dijadualkan dan akan ada pemilihan jawatan di semua peringkat iaitu cawangan, bahagian dan pusat.

“Pemilihan juga tidak lagi diadakan di Perhimpunan Agung UMNO. Jawatan untuk bahagian dan pusat dibuat pemilihan serentak di mesyuarat perwakilan UMNO bahagian,” katanya dipetik laporan BH.

UMNO ketika sedang menunggu maklum balas daripada RoS berhubung permohonan yang dibuat untuk meminda Perlembagaan parti bagi menangguhkan pemilihan dan tarikh akhir keputusan adalah pada 16 Julai (esok).

UMNO sebelum ini menangguhkan pemilihan parti di semua peringkat cawangan, bahagian dan Majlis Tertinggi selama 18 bulan selepas penggal 2018/2021 berakhir pada 30 Jun tahun lepas.

Jika dihitung, tempoh 18 bulan itu akan tamat hujung tahun ini dan pemilihan UMNO perlu diadakan sebelum 30 Disember 2022.

Esok (16 Julai), RoS akan memuktamadkan keputusannya terhadap permohonan dibuat UMNO sebelum ini.

Perwakilan UMNO pada Perhimpunan Agung Khas 15 Mei lalu sebulat suara meluluskan beberapa resolusi untuk membuat pindaan perlembagaannya, termasuk membenarkan pemilihan dalaman selepas pilihan raya umum (PRU).

Notis pindaan perlembagaan itu dikemuka kepada RoS pada 17 Mei lalu manakala Naib Presiden UMNO, Datuk Seri Ismail Sabri Yaakob sebelum ini dilaporkan berkata, RoS mempunyai masa hingga 60 hari untuk membuat keputusan berhubung permohonan pindaan itu.

Isnin lalu, Setiausaha Agung UMNO, Datuk Seri Ahmad Maslan, berkata parti akan mengadakan pemilihan sebelum akhir tahun ini sekiranya ROS tidak meluluskan permohonan pindaan perlembagaan.

Beliau juga berkata, parti ada perancangan lain atau Pelan B jika mengambil keputusan untuk tidak meneruskan pemilihan parti sebelum akhir tahun ini.

Bagaimanapun, Ahmad yang juga Ahli Parlimen Pontian tidak mahu mendedahkan butiran Pelan B yang dirancang UMNO sekiranya pemilihan parti tidak diadakan sebelum akhir tahun ini.

“Kami (ahli Majlis Tertinggi (MT) akan buat keputusan jika (pindaan perlembagaan tak diluluskan RoS. UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini,” ujarnya.


Kurus sihat dengan pemakanan seimbang, senaman

Beberapa bulan lalu, penampilan Menteri Pembangunan Wanita, Keluarga dan Masyarakat, Datuk Seri Rina Harun bertubuh langsing dalam persalinan kurung Pahang, mencipta kekaguman dalam kalangan warganet. Maka ramai menyimpan niat tampil anggun seperti Rina.

Namun, realitinya proses penurunan berat badan, bukanlah terlalu mudah dan boleh dibuat sambil lewa. Ketua Jabatan Diet dan Dietetik Hospital KPJ, Nor Lizawati Che’ Lah menjelaskan, pemakanan seimbang mengikut piramid makanan membantu mendapatkan tubuh ideal.

“Untuk mendapatkan berat badan tersebut, seseorang itu bukan sahaja perlu mengawal pemakanan tetapi juga perlu keseimbangan dengan aktiviti fizikal,” katanya.

Berat badan ideal ialah julat indeks jisim tubuh normal iaitu 18.5 hingga 24.9kg/m2. Walaupun piramid makanan boleh dijadikan panduan, ada juga pihak menyarankan cara pemakanan khusus seperti diet puasa (intermitten fasting) dan diet karbohidrat.

Dalam pada itu, pembedahan bariatrik biasanya disarankan untuk individu yang gagal menurunkan berat badan selepas mengikuti program penurunan berat badan secara semula jadi iaitu pengawalan makanan dan senaman secara rutin.

Pembedahan umumnya disarankan kepada individu mempunyai BMI (IJT) melebihi 40kgm-2 atau mempunyai masalah perubatan seperti obesiti.

Nor Lizawati berkata, ramai mahukan berat badan ideal namun gagal kerana cara diikuti salah atau tidak konsisten dalam pengawalan makanan dan melakukan senaman atau aktiviti fizikal.

“Usah meniru cara individu lain menurunkan berat badan. Setiap orang berbeza dan unik. Sebaiknya jumpa jurulatih kecergasan, pakar diet atau pemakanan, bincang cara terbaik tentang program penurunan berat badan sesuai,” katanya.

Selain itu, orang ramai perlu tahu bahawa tidak ada jalan mudah untuk mengurangkan berat badan. Beliau mendedahkan, ada pendapat mengatakan penurunan berat badan hanya melibatkan 20 peratus aspek senaman manakala 80 peratus pengawalan pemakanan.

Namun, konsep itu katanya, sering diguna pakai pengusaha produk. Tegasnya, diet seimbang dan bersenam merupakan salah satu cara mendapatkan fizikal sihat.

“Justeru penurunan berat badan sihat dan realistik memang mengambil masa.

“Ada individu yang melakukan pembedahan bariatrik untuk kurus dan kesannya mungkin lebih pantas tetapi golongan ini masih memerlukan gaya hidup sihat,” katanya.

Tegasnya, paling mustahak adalah disiplin dan konsisten dengan mengamalkan keseimbangan pemakanan sihat.
Selain itu, lakukan senaman secara teratur dan bersesuaian dalam merealiasikan berat badan idaman.


Johor – jauh daripada kemenangan “cemerlang” untuk BN

Walaupun pada permukaan, kelihatan seperti pengundi di Johor telah mengalihkan pilihan mereka kembali kepada Barisan Nasional, jika dilihat dengan lebih dekat, keputusan akan membuktikan sebaliknya.

Pertama, adalah tidak adil untuk mengatakan BN memenangi majoriti pengundi Johor, kerana pada hakikatnya, mereka hanya berjaya 43 peratus.

Ya, kemenangan adalah kemenangan, tetapi seseorang tidak boleh mengatakan kudanya berada di tempat kedua apabila hanya dua kuda mengambil bahagian.

Realitinya, bukan BN mendapat semula sokongan di kalangan pengundi, sebaliknya Pembangkang kehilangan sokongan di kalangan semua masyarakat.

Sokongan kepada PH adalah jauh daripada zaman kegemilangan Reformasi.

Angka tidak berbohong dan setakat pilihan raya negeri Johor, satu-satunya parti yang mengekalkan sokongannya ialah Perikatan Nasional.

PN bukan sahaja berpegang pada sokongannya, tetapi sebenarnya mencapai peningkatan dari seluruh pengundi Melayu, Cina dan India.

Secara keseluruhan, Umno memperoleh 3.6 peratus dalam bahagian undinya, manakala MCA memperoleh 1.6 peratus dan MIC sedikit sebanyak 0.4 peratus.

Ini bukanlah kemenangan besar, memandangkan Bersatu dan PAS sebenarnya mengekalkan bahagian undi mereka dari 2018.

PAS hanya kalah sedikit sebanyak 0.9 peratus, manakala Gerakan berjaya memperoleh 1.9 peratus undi.

PN membuat banyak “inroads” ke dalam pangkalan sokongan Pakatan Harapan, manakala di 35 daripada 56 kerusi, undi daripada PN dan PH jauh lebih besar daripada BN.

BN hanya mendapat faedah kerana berlaku perpecahan undi, tidak ada yang lain.

Sebaliknya, PN mencapai keuntungan merentasi semua komuniti etnik dan lebih daripada dua kali ganda sokongan di kalangan orang Melayu.

PN menawan lebih kurang 33 peratus sokongan masyarakat Melayu di Johor.

Satu lagi faktor yang dikaitkan dengan kemenangan BN yang dikatakan “landslide” ialah peratusan keluar mengundi yang lemah daripada 84.5 peratus pada 2018 kepada 54.9 peratus sahaja.

Ini mungkin disebabkan oleh kebimbangan yang timbul daripada pandemik Covid-19 dan juga sekatan yang dikenakan terhadap kempen.

Jadi, kesimpulannya, bagi pengundi seperti kami, adalah tidak adil untuk menganggap kami telah “kembali” kepada BN.

Pengundi tidak bisu dan tidak buta. Orang-orang seperti Najib Razak dan kroninya mungkin boleh memperdayakan beberapa orang, tetapi secara keseluruhannya, pengundi masih mengetahui kebenaran di sebalik apa yang dipanggil “Bossku”.

Rizalman Hamid Kusnan
Pembaca Agenda Daily, menetap di Pelangi Heights, Johor Bahru

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Jangkitan baharu turun sedikit

Kes baharu positif Covid-19 hari ini menunjukkan angka penurunan berbanding semalam, dengan jumlah jangkitan dilaporkan sebanyak 2,881 kes.

Semalam, negara mencatatkan 3,788 kes baharu.

Ketua Pengarah Kesihatan, Tan Sri Dr Noor Hisham Abdullah menerusi hantaran di laman Twitternya berkata, Selangor, Sarawak dan Kelantan melaporkan kes tertinggi, manakala Perlis tiada kes baharu.

Berdasarkan pecahan mengikut negeri, Selangor mencatatkan sebanyak 759 kes, Sarawak (445), Kelantan (442), Kuala Lumpur (315), Johor (310), Pulau Pinang (133), Kedah (111), Negeri Sembilan (89), Sabah dan Perak masing-masing 64, Melaka (54), Pahang (47), Terengganu (42) Wilayah Persekutuan Labuan dan Putrajaya masing-masing tiga kes.

Jumlah keseluruhan kes hari ini pula mencecah 411,594 kes.

Terdahulu, hari ini kerajaan memutuskkan akan menilai semula Perintah Kawalan Pergerakan (PKP) yang sedang berkuat kuasa, khususnya di negeri-negeri yang sedang mengalami kenaikkan kes positif Covid-19.

Perdana Menteri, Tan Sri Muhyiddin Yassin berkata, penilaian semula ini penting untuk memastikan Produser Operasi Standard (SOP) yang berkuat kuasa dan tindakan yang diambil adalah berkesan untuk membendung penularan Covid-19.


Petronas sahkan dua anak syarikat terima notis ‘rampas’ di Luxembourg

Petronas mengesahkan dua anak syarikatnya, Petronas Azerbaijan (Shah Deniz) S.à r.l. dan Petronas South Caucasus S.à r.l. menerima notis ‘Saisie-arret’ semalam, sebagaimana dilaporkan Financial Times hari ini.

Syarikat Petroliam Nasional Malaysia berkata, kedua-dua anak syarikat itu, telah melupuskan semua aset di Republik Azerbaijan dan hasil daripada pelupusan ini telah dipulangkan dengan sewajarnya.

“Petronas merujuk kepada laporan media Financial Times bertajuk ‘Petronas subsidiaries seized as lawyers press $15bn claim on Malaysia’.

“Kami mengesahkan bahawa kedua-dua anak syarikat dalam laporan ini telah menerima notis ‘Saisie-arret’ pada 11 Julai 2022.

“Petronas ingin menjelaskan kedua-dua anak syarikat ini, telah melupuskan semua aset di Republik Azerbaijan dan hasil dari pelupusan ini telah dipulangkan dengan sewajarnya.

“Petronas menganggap tindakan yang diambil terhadapnya sebagai tidak berasas dan akan terus mempertahan kedudukan Petronas dari segi undang-undang dalam hal ini,” kata syarikat itu dalam kenyataan malam ini.

Aset dua anak syarikat Petronas di Azerbaijan dilaporkan dirampas oleh individu yang mendakwa waris Kesultanan Sulu, yang dikatakan menuntut AS$14.92 bilion (RM62.59 bilion) daripada Malaysia.

Peguam pihak yang menuntut, dilaporkan merampas kedua-dua anak syarikat Petronas yang didaftarkan di Luxembourg, dengan nilai dilaporkan mencecah lebih AS$2 bilion.

Peguam berkenaan berkata, bailif di Luxembourg merampas syarikat induk bagi pihak pelanggan mereka.

Langkah itu yang pertama kali dilaporkan, sebahagian daripada tindakan undang-undang yang dikemuka pada 2017 oleh pihak yang mendakwa waris kesultanan Sulu untuk mendapatkan pampasan terhadap tanah di Sabah yang didakwa dipajak oleh nenek-moyang mereka kepada sebuah syarikat perdagangan British pada 1878.


Katil ICU Hospital Tuanku Jaafar hampir penuh, wad biasa ditukar semi-ICU

Beberapa buah wad biasa terpaksa ditukar kepada semi-wad Unit Rawatan Rapi (ICU) selepas kapasiti katil di Hospital Tuanku Ja’afar (HTJ) semakin hampir penuh susulan peningkatan kes pesakit Covid-19 yang kritikal di Negeri Sembilan.

Kebanyakkan pesakit Covid-19 yang dirawat berada dalam keadaan kritikan dan memerlukan mesin bantuan pernafasan, kata Exco Kesihatan negeri S.Veerapan.

Buat masa ini, terdapat dua hospital COVID-19 di Negeri Sembilan iaitu HTJ dan Hospital Tampin.

“HTJ mempunyai 10 katil ICU untuk menempatkan pesakit COVID-19 yang kritikal manakala Hospital Tampin ada empat katil dan di Tampin ini kita akan tambah empat lagi katil ICU,” katanya dalam kenyataan lapor Bernama.

Menurutnya, setakat ini kedua-dua hospital berkenaan menggunakan mesin bantuan pernafasan sedia ada dan Jabatan Kesihatan Negeri Sembilan telah memohon mesin tambahan daripada Kementerian Kesihatan.

Veerapan turut memaklumkan Hospital Rembau kini tidak lagi menempatkan pesakit COVID-19, sebaliknya hanya merawat pesakit biasa.

Setakat semalam, sebanyak 100 kes baharu COVID-19 dilaporkan di Negeri Sembilan menjadikan kes kumulatif sebanyak 20,248 kes.


Tindakan tegas jika aduan sogokan Ahli Parlimen PH palsu, fitnah

Tindakan tegas akan diambil terhadap pihak yang terbukti melakukan kesalahan rasuah serta laporan palsu berhubung dakwaan Ahli Parlimen Pakatan Harapan (PH) ditawarkan wang untuk menyokong kerajaan Perikatan Nasional (PN).

Menteri Dalam Negeri Datuk Seri Hamzah Zainuddin berkata beliau telah mengarahkan Polis Diraja Malaysia (PDRM) menjalankan siasatan terperinci dan menyeluruh terhadap semua laporan polis yang telah dibuat.

“Selain merujuk laporan-laporan polis tersebut kepada pihak Suruhanjaya Pencagahan Rasuah Malaysia (SPRM), siasatan juga dilaksanakan bagi menentukan kesahihan dakwaan yang dibuat oleh pihak yang terlibat,” katanya dalam kenyataan hari ini.

Beliau berkata Kementerian Dalam Negeri (KDN) akan memastikan tindakan tegas tanpa kompromi diambil terhadap mana-mana pihak yang terbukti melakukan kesalahan jenayah, termasuk pihak yang membuat laporan polis yang palsu dan fitnah.

Beliau berkata demikian ketika merujuk kepada dakwaan beberapa Ahli Parlimen PH yang telah menerima mesej berunsur rasuah melalui aplikasi WhatsApp, yang menawarkan wang lumayan supaya menyokong kerajaan PN.

Terdahulu, laporan menyebut SPRM sudah menemui tiga Ahli Parlimen DAP berhubung dakwaan rasuah berbentuk wang dan jawatan dalam kerajaan PN.

Manakala polis Perak turut mengesahkan menerima laporan yang dibuat Setiausaha Sulit Ahli Parlimen Ipoh Barat M Kulasegaran pada Sabtu lalu.

Kulasegaran mendakwa beliau dihubungi seorang individu tidak dikenali yang menawarkan ganjaran sekiranya memberi sokongan kepada kerajaan PN.

Beliau mendakwa tawaran itu dibuat menerusi telefon setiausahanya, Jeremy Chuah pada Jumaat. Antara tawaran tersebut adalah ganjaran wang berjumlah RM30 juta, kedudukan sebagai menteri serta pelbagai insentif lain.

Antara yang dilapor menerima mesej seperti itu ialah Ahli Parlimen Ipoh Utara Wong Kah Woh dan Ahli Parlimen Kota Melaka Khoo Poay Tiong.


Najib lebih wibawa dan berfungsi daripada Zahid untuk pimpin UMNO

Beberapa pemerhati politik negara Asean berpendapat UMNO tidak mempunyai pemimpin yang berwibawa untuk diketengahkan, sebaliknya masih mengharapkan kepada bekas Perdana Menteri, Datuk Seri Najib Razak.

Penulis buku dan pemerhati politik Malaysia, Pauline Leong ketika memberitahu This Week ini Asia persepsi umum adalah bahawa Najib – Perdana Menteri sejak 2009 hingga 2018 – berfungsi lebih baik sebagai ‘pembangkang’ berbanding ketika menerajui negara.

Sementara Profesor Pengajian Asia dan Pengarah Institut Asia Tasmania, Universiti Tasmania, James Chin pula berkata suara najib lebih bergema ketika berada di bawah.

Bagaimanapun beliau berpendapat tujuan kritikan dilemparkan Najib terhadap kerajaan sekarang ini adalah untuk memberi isyarat kepada UMNO bahawa beliau adalah ‘pemimpin krisis yang lebih berkebolehan’.

Katanya, usaha ini juga akan membantu meningkatkan semula kedudukannya di dalam UMNO, yang mana sesetengah pemerhati berkata parti itu telah berpecah kepada beberapa kem, yang salah satunya menyokong Najib dan ada yang menyokong Presiden UMNO sekarang, Datuk Seri Ahmad Zahid Hamidi.

“Saya rasa lebih lama Najib berada di luar sana ia akan membuat beliau lebih baik. Terdapat juga pandangan bahawa dalam UMNO, mereka tidak mempunyai individu berbakat.

“Dan pada akhirnya, jika anda melihat kepada kepemimpinan dalam UMNO sekarang ini, beliau (Najib) masih menjadi individu paling berbakat di kalangan pemimpin parti sedia ada,” kata James Chin.

UMNO sekarang ini menyumbang 38 Ahli Parlimennya dalam kerajaan PN pimpinan Tan Sri Muhyiddin Yassin, berbanding 31 Ahli Parlimen daripada parti Bersatu, manakala selebihnya adalah PAS, MCA dan MIC.

Namun sebagaimana Najib, Zahid sebagai Presiden UMNO sekarang turut berdepan tuduhan di mahkamah membabitkan jutaan ringgit wang Yayasan Akalbudi.

Dan, kedua-duanya mungkin tidak memenuhi syarat untuk bertanding pada Pilihan Raya Umum (PRU) akan datang – mungkin diadakan selepas pandemik Covid-19 berakhir – sekiranya mereka tidak dibebaskan daripada tuduhan di mahkamah yang dihadapi ketika ini.

Bagi Najib, adakah mungkin segala usaha dilakukannya sekarang akan membantu memulihkan semula prospek politiknya yang hampir padam akibat tuduhan dan hukuman undang-undang ke atasnya?

Penganalisis berkata mahkamah akhirnya akan membuat keputusan ke atas Najib, namun pendiriannya sekarang mungkin mempunyai kaitan dengan Muhyiddin yang sedang melihatnya dalam masa beberapa bulan ini.

Najib sekarang ini mengemukakan rayuan terhadap hukuman penjara 12 tahun yang dijatuhkan Mahkamah Tinggi, kepada Mahkamah Rayuan. Jika kalah, beliau masih boleh merayu di Mahkamah Persekutuan.

“Dari segi politiknya, apa yang akan berlaku kepada Najib selepas ini secara asasnya di dalam tangan Muhyiddin.

“Sama ada Muhyiddin akan campur tangan untuk menyelamatkannya, segala-galanya bergantung kepada Muhyiddin,” kata James Chin.


MT boleh semak keputusan tidak bekerjasama dengan PAS: Tok Mat

Sebarang semakan keputusan untuk tidak bekerjasama dengan PAS pada Pilihan Raya Umum Ke-15 (PRU-15) akan datang hanya akan dibuat oleh Majlis Tertinggi ((MT) UMNO, kata Datuk Seri Mohamad Hasan.

Timbalan Presiden UMNO itu berkata perkara berkenaan hanya akan dibincangkan jika ia dibangkitkan pada mesyuarat bulanan badan pembuat keputusan tertinggi parti itu.

Mohamad, lebih dikenali Tok Mat, berkata walaupun UMNO telah memutuskan untuk tidak bekerjasama dengan PAS, terpulang kepada MT untuk memutuskan sama ada ia perlu dikaji semula atau tidak.

Parti (MT) perlu memutuskan perkara ini – bukan hanya satu atau dua orang yang membuat keputusan, katanya menurut TheStar.

“Jika perkara ini dibangkitkan dalam mesyuarat MT, kita akan membincangkan kebaikan dan keburukan kerjasama dengan PAS,” katanya kepada pemberita ketika ditemui selepas melancarkan program Hari Merdeka anjuran bersama Jabatan Penerangan dan e-komuniti Paroi.

Mohamad diminta menjawab kenyataan Setiausaha Agung PAS Datuk Seri Takiyuddin Hassan bahawa parti itu masih menganggap UMNO dan semua parti di bawah payung perpaduan ummah sebagai rakan ta’awun (rakan kerjasama).

11 September lalu, Takiyuddin berkata PAS kekal menganggap UMNO dan parti lain yang bernaung di bawah gagasan penyatuan ummah sebagai rakan taawun, selain tetap menolak Pakatan Harapan (PH) dan konsep ‘khemah besar’, PRU-15.

Beliau berkata pendirian itu dibuat selaras keputusan mesyuarat Jawatankuasa Kerja PAS Pusat Ahad lalu, yang memutuskan parti itu konsisten dan komited dengan agenda penyatuan ummah.

Selaras pendirian itu, beliau memaklumkan PAS terus terbuka untuk mengadakan pertemuan dan rundingan dengan rakan kerjasamanya menjelang PRU-15, termasuk UMNO.

Terdahulu pada 2 September, Presiden UMNO Datuk Seri Dr Ahmad Zahid Hamidi berkata parti itu tidak akan membentuk pakatan dengan PAS untuk menghadapi PRU-15 kerana parti Islam itu telah menyimpang daripada gagasan Muafakat Nasional (MN) yang mereka tandatangani pada 2019.

Zahid untuk sekian kalinya secara terbuka menolak tawaran PAS bagi mengadakan kerjasama sambil menyifatkan parti Islam itu sentiasa bermain selamat dan mandi dalam beberapa kolam.

Sehubungan itu, Zahid berkata bahawa UMNO dan Barisan Nasional (BN) akan bergerak solo pada PRU-15.